Бош саҳифа Ўзбек шеъриятиЎзбек замонавий шеъриятиХолдор Вулқон (1959)\nХолдор Вулқон 1959 йил 3 май куни Андижон вилояти, Олтинкўл туманида туғилган. 1980 йилдан 1990 йилгача безовчи рассом сифатида турли ташкилотларда ишлаган. 1990-1996 йилларда Тошкент Давлат Университетининг Филология факултетида таҳсил олган.\n1975 йилдан бери шеърлар ва насрий асарлар ёзади. «Туманли далалар қўшиғи», «Лайлатул-қадр», «Тунги лайлакқор» номли шеърий китоблари Тошкентда чоп этилган.\n1999 йил август ойидан Ўзбекистон Ёзувчилар Уюшмаси аъзоси.\n“Қадрдон қирғоқлар” китобидан\n(«Истанбул илҳомлари» туркумидан ).\nМармара денгизин кенгликларида,\nЎлмай қайтиб борсам уялмай унсиз,\nҚучоқлаб йиғлайман чинорларингни.\nСовуқ шамол эсар, намчил палуба,\nКема чайқалади, ғижирлар эшик.\nБизни аллалайди кемага қўшиб\nДенгиз дунёдаги энг улкан бешик.\n1999 йил, декабр. Туркия.Истанбул. Мармара денгизи. Кемада ёзилди.\n2001 йил, 21 январ, тунги соат 9 дан 21 минут ўтди. Ташқарида қор ёғяпти. Маслаҳат қишлоғи.\nЁмғир шивирлайди қулоқларимга,\nКўчада одамлар лаваси оқар.\nАвтосувараклар қатнаган йўлга,\nЎйчан йўловчилар паришон боқар.\nЧақди кўзларимни аччиқ тутунлар,\nҚайрилдим ёмғирли, кимсасиз боққа.\nЯлдо тунларида қораламадан,\nСочу соқолимни кўчирдим оққа.\nМен ҳам асли жонли кийимилгичман,\nСоябон орзуси бағримни ўйган.\nАнча бўлди йўллар ғадир-будур деб,\nКийимимда дазмол қатнамай қўйган.\nТакаббур эмасман, ухлагим келса,\nОстимга бўйра ҳам тўшайвераман.\nБу ердан ҳайдаса ўгай замона,\nХотираларда ҳам яшайвераман.\nЎксиниб юрмайман бўлмаса уйим,\nБўлмаса сигирим, бўлмаса эчким.\nХотира бўйсунмас бошқармаларга,\nХотирадан мени ҳайдолмас ҳеч ким!\n2002 йил, куз. Андижон.\nОлови тортилган ўчоқдай дунё,\nОқшом қашшоқ эмас, товушларга бой.\nҲадемай ёришар ойдин сукунат,\nЁришар кимсасиз, овоз етмас жой.\nҲайратдан ағрайиб қолади гуллар,\nРуҳимга баҳш этиб ҳаловат, ҳузур.\nГулни ағрайтириб қўйгани учун,\nОй сўраб ўтирмас бизлардан узр.\nОйдинда оқарган сокин далалар,\nОсмон гумбазида тамоша текин.\nҒамлари ухлаган мудроқ дунёда,\nМен сени соғина бошлайман секин.\n2003 йил, 29 июл.Эрталабки соат 9. Маслаҳат қишлоғи.\nДарахтлар қоқсуяк қўлларин чўзиб,\nҚишдан сўрар оппоқ лунгилик, шимлик.\nШамоллар қувонса чанқовуз чалиб,\nЧироқ шуъласида йиғлайди жимлик.\nҚуюқлашиб борар сокин туманлар,\nКимсасиз йўлларда таҳайюул тутқун.\nҚор шамоли ёлғиз юрган йўлчининг,\nСочу кипригига қўндирар учқун.\nБўронли зулматда чирпирайди қор,\nҚарайман қорлардан оқарган ёққа.\nШудгор қинғир — қийшиқ қораламасин,\nОҳиста кўчира бошлайди оққа.\n2001 йил. 9 декабр. Тонг. Маслаҳат қишлоғи.\nДарё ёқда далалар жимдир.\nУзоқларда том тахтасига,\nТўқиллатиб мих қоқар кимдир.\nШовқин солар оқшом қушлари,\nБоғлар кияр қорамтир пўстин.\nУфқ ортига беркинар қуёш,\nСотган каби душманга дўстин.\nМилтиллаган кўк тўла юлдуз,\nСон – саноқсиз ёқилган шамми?\nЁлғиз қолдим қоғоз даштида,\nШунча азоб чекканим камми?\nОқшом чоғи очилган гулга,\nОй термулиб ақлдан озди.\nМен ойдин шеър ёзмоқчи эдим,\nШеър ёзмадим, шеър мени ёзди.\nКўклам чақмоғидек жимгина,\nЗулматларни ёритиб ўчдим.\nРуҳим ғурбат этди ихтиёр,\nҲижрат қилдим қоғозга кўчдим.\nЭнди менсиз келса баҳорлар,\nҚизғалдоқлар босса томимни,\nКапалаклар тентираб учган,\nСўқмоқларга қўйинг номимни!\n2001 йил, 9 ноябр. Кеч соат 6 дан 50 минуту 15 секунд ўтди. Маслаҳат қишлоғи.\nҚачон қарасам шу жойда турганинг турган. Ўтган сафар оппоқ гулли кўйлакда эдинг. Нақадар ярашар эди сенга ўша кўйлак! Мана орадан шунча кунлар, шунча ойлар ўтибди ҳамки, сен ҳамон ўша жойдасан. Фақат кўйлагинг бошқа. Қулоқларингда қизил балдоқлар. Кимнидир кутасан. У эса келмайди. У ҳақда шунчалар оғир ҳаёлларга чўмасанки, лаълдек товланаётган қизил балдоқларингни қушлар чўқиб кетса ҳам эътибор бермайсан. Уни шунчалар қаттиқ севасанми? У ким? Кимни бунчалар қаттиқ севиб қолдинг, деразам ёнида ўсган гилос?..\n1994 йил, баҳор.Маслаҳат қишлоғи.\nҚарашларинг нега бунчалар маъюс, жим – жит кечада томим узра порлаётган юлдуз? Севиб қолган одам кўзларидай бедор нигохингда хорғинлик шуъласи.Сен болаликнинг ойдин кечалари мен ётган сўри устидан эсган саррин шаббода шаштида титраётган ва ой шуъласида кумушдек ялтираётган япроқлар аро шундай термулар эдинг. Сени тунги дарё соҳилларидаги баланд жарлар пойини ялаб оқаётган шиддатли оқимда, тўқайзор тамондаги дарёнинг тошлари кўриниб ётган саёз кечувида, ойдин шолипояларнинг ойнадек тиниқ сувларида, искабтопарлар ғинғиллаб “Ёр-ёр” айтаётган ўтлоқлар аро оққан ариқнинг биллур мавжларида кўп бор кўрганман. Қадимий китоб варақларидай қизғиш япроқларни саросар шамоллар номаълум ёқларга учириб кетган ҳазонрез оқшомларда жулдур булутлар тирқишидан мўралаган маъсум, осойишта онларинг ҳамон ёдимда.Қахрли қиш кечалари пақирга магнитдай ёпишган алюмин чўмич ичидаги музлаган сувда бир дона туз заррасидай ғамгин шуълалар таратган чоғларингни ёлғиз қолган кезларим деразадан қиров увилдириқлари қоплаган кимсасиз дарахтзорларга термулганимча соғиниб эслардим. Айниқса, тунги аёздаги симдорда музлаб қотиб қолган кўйлагимни симдан ажратиб олиб уни тахтадек қўлтиқлаганимча ёлғизлик эгаллаб олган хонамга кириб кетаётиб қарасам ўшандай порлаб турган эдинг. Сен ҳамон олмос заррасидай томим узра порлаб турибсан. Эшик-деразасиз, мўрисиз уйимнинг типратиканлар тешиб ташлаган темир панжарали тупроқ томи узра.\nБу дунёда ёлғизгина мен,\nХасратингни тушуниб етдим.\nСоатига олтмиш км. тезликда,\nШарқдан эсаётир қушлар бўрони.\nКўзларим сув омбор, кипригим тўғон,\nОлисда ўрмалар поэзд илони.\nЗаъфарон таназзул, ҳазон червони,\nНамчил ойналарга ёпишган ёрлиқ.\nДарахт оломони – вахший ғалаён,\nВақт ботқоғида чириган йиллар,\nСокин туманларнинг оғир саволи.\nКўнглим ойналарин синдирди яна,\nТўлқинлар йиғлайди қумлоқни ялаб,\nҚайга шошиляпсан, бироз ўтиргин,\n12 ноябр, 2004 йил. Ярим тун. Андижон шаҳри.\n(Тухфа хола хотирасига)\nЧетан билан ўралган боғлар,\nГилосларнинг бағри қонайди.\nЙилғинзорлар тамонда Какку,\nМенинг қолган умрим санайди.\nҒуриллайди толзорда ғуррак,\nТракторлар ташлайди лангар.\nКўз илғамас поёнсиз осмон,\nМузлатгичи бузулган Ангар.\nТириллайди олисда мопед,\nДала йўлда кўтарилар чанг.\nОдамларни чойга чақириб,\nОшпаз хотин ура бошлар занг.\nДарахт малакасин ошириш учун,\nХорижий давлатга жўнатиш шартмас.\nБиринчи ўринни оларди албат,\nЖўр бўлиб гуллаган бизнинг ўриклар.\nҚарсагу олқишлар қилмайди талаб,\nШон сўраб марказга йўлламас мактуб,\nКанвертга суртилган елимни ялаб.\nБу гала контсертга киришинг мумкин,\nОппоқ қўшиқлардан очилар ҳатто,\n2004 йил, баҳор Андижон.\nМен осмонни иккиқат дебман,\nСанчилар деб булутлар, қўрқар,\nИягимда ўстирсам тикан.\nКечиринглар, менинг кўзимга,\nАтиргулга ўхшаган тезак.\nУстун қўйиб Фаранг мушкидан\nМаъзур тутинг, ўхшаса агар,\nУзр, одам хисоблаб сизни.\nБорган бўлсам баъзан топиниб.\nХайр энди, Вақт кеч бўлди,\nМен ухлайин ерни ёпиниб.\nСен поэздда йиғлаб кетасан.\nЮгираман поэзд ортидан,\nПоэзд каби чинқиргим келар.\n1992 йил, декабр, Тошкент. Талабалар шахарчаси\nКўкда булутларнинг олтин пўстаги,\nРуҳимда соғинчга ўхшаш кечинма.\nСенга нима бўлди, ҳаёсиз дарахт?\nМенинг кўз ўнгимда бундай ечинма!\nДала сўқмоғида ёлғиз йўловчи,\nУнинг кимлигини қаёқдан англай.\nБўйнимга чирмашар йиллар илони,\nОсмон — танглай, қаро шудгорлар — манглай.\nХамдарлик билдириб пичирлар ёмғир,\nБўйсунмас вужудга мустақил поям.\nТуёқларга ўхшар туфлилар, ё, Раб,\nНега йиғлаяпсан, букчайган соям?\nМажнунтол кокилин ўрганда шамол,\nЧиттаклар ўқирди боғларда баёз.\nОлмос ойналарга энди, эхтимол,\nМуздан асар ишлар мусаввир аёз.\nФонар шуъласида қор қўзғалони,\nШамоллар борлиқни варақлаб ўқир.\nЗехнлари ўткир, тиришқоқ, лекин,\nШўрлик шамолларнинг кўзлари сўқир.\nМуваққат дунёдан ўтиб борамиз,\nЛоқайд зулматларда чароғон кунсиз.\nТилсиз пояфзаллар остоналарда,\nОғзин ка — а — атта очиб йиғлайди унсиз.\n5 июн, 2005 йил. Андижон шаҳри\nЁ бугун байрамми? Гуллар сайлими?\n1999 йил, август, Тошкент, тунгги соат 12 ярим. Дўрмон.\n( Болаликдаги қўшнимизнинг қизи Гулига )\nЙўлларингда мухтож нигоҳим,\nҚирғоқларим қўпорган дарё —\nБалки ҳамон бизсиз соҳилнинг,\nТўлқинлари бир — бирин қувар.\n2006 йил, 8 июл, соат 14 дан 41 минут ўтди. Бишкек шаҳри\nДEРАЗА ОРТИДАГИ ОДАМ\nҚиш кечаси, тинмай ёғаётир қор,\nБорлиқ сукунатга, ҳаёлга толган.\nМайлими дарчадан қорга қарасам?\nБу дераза шахсий, отамдан қолган,\nЁруғ билярдхона шарлар товуши,\nМенинг ўйларимга уради дарра.\nДеразамга қўниб эриб кетдику,\nБунча оз яшади беғубор зарра?\nМастона қийқириқ янграр қайдадир.\nБир одам чайқалар сармаст яланиб,\nТелпагин кўзига босиб йиғлар у,\nОппоқ чивинларга таланиб.\nЁруғ билярдхона, шарлар товуши,\nБорлиққа қўшилиб ўйга толаман.\nОтамдан эсдалик деразамни жим,\nБуклаб, чўнтагимга соламан.\n2004 йил, 22 феврал. Якшанба, кечки соат 5 минути кам 5. Маслаҳат қишлоғи.\nЁп — ёруғ зулмат ичра,\nҚора рангли қорлар ёққанда.\nМен қоронғи хонага кириб\nСўнгра ёғаётган қора қорларга,\nДеразадан ғамгин термулиб,\nСен ёмон деган.\nЯхши одамлар ҳақида.\nСен яхши деган\nЁмон одамлар ҳақида\n1992 йил. Куз.\nҚаршимда лаллаяр вахший сукунат,\nУзоқларда куйиб тугамоқда кун.\nОлисда онамдай қўл силтаётган,\nДарахтлар панжаси узилар беун.\nОқ чизиқ умуртқа поғоналари,\nАждарҳо илондай чўзилган йўлим.\nМенинг кўзларимни ейди кўчалар,\nЙиллар тўрвасида угулгуржи ўлим.\nБизларни ичикиб соғинар Тошкент,\nХалойиқ метродан чиқади бизсиз.\nХазонларни юлқиб кенг — мўл шамоллар.\nОдамлар ортидан эргашар изсиз.\nҲаёлингдан аста ёриша бошлар,\nНурсиз хилватларда қадам етмас жой.\nСен соқов жимликда сокин руҳимнинг,\nҚорли даласидан кўтарилган ой.\nЧироқлар лимондай етилди яна,\nЁруғ қовоқхона, мастона ғовур.\nГулим, унитмасман мунис чеҳрангни,\nТоки мавжуд экан кўзгуда ховур.\n2003 йил. 27 ноябр. Эрта тонг. Маслаҳат қишлоғи.\nЁвузлардан безиб чекинган жойинг,\nЖазирама сахро, бепаён қумлик.\nҚутурган аждардек гохида қуюн,\nЯйдоқ кенгликларда қиларми шумлик?\nЗавр қумтепалар ортида оқшом.\nОчқаган қашқирлар галаси увлар,\nШифобахш шохларинг сабаб овчилар,\nҚийқириб милтиқдан ўқ узиб қувлар.\nО, сайғоқ, бегунох, қувғинди жонвор,\nҚисматлар муштарак, кетаман ўйлаб.\nМени хам қувлашар сахролар аро,\nЧопаман сен каби уфқлар бўйлаб.\nЗафарон уфқларда чопаман бадар,\nҚувғинга сабабдир ботиним, ғайбим.\nСени шохинг учун овлашар, менинг\nБошимда шохимнинг йўқлиги — айбим.\n2000 йил,11 июл, оқшом. Маслаҳат қишлоғи.\nДарахт шўрлик мактубларини\nКимдир олиб ўқишин пойлар,\nМактубларин олис — олисга\nХатларини яшириб ўқиб\nЙиғлаб — йиғлаб этмайди тавоф.\n1991 йил, куз, Тошкент шаҳри.\n«Яшаса бўлади» дейишинг мумкин,\nЯшаш ҳам мумкиндир ғурурсиз, орсиз.\nХатто худосиз ҳам яшаш мумкиндир.\nҚабртошим уриб қарғама, чунки,\n2000 йил, 8 июл, Маслаҳат қишлоғи.\nЗОР — ИНТИЗОР\nБу дунёда билсанг севгилим\nГўзал сўз йўқ исмингдан ўзга,\nСўзанаклар тентираб учган\nОқшом тушиб ярақлайди ой\nШуълаларга беланар кифтим\nЮлдуз тўла поёнсиз осмон\nДур — жавохир қадалган шифтим\nҚуриллайди бақалар маъюс\nСохилда тун этагин тешиб\nЮксалади кўкларга рухим\n1999 йил, август. Маслаҳат қишлоғи.\nКузги шамол ва махзун ҳаёл,\nЕтим кунлар қайғуси ўзга.\nЧўкар мовий дубулға — осмон,\n2001 йил, август. Маслаҳат қишлоғи.\nЭриган қор сувларин ичган,\nБир тўп чумчуқ толзорга қўнар.\nБиллур қандил каби осилган,\nУйқуларинг кетар бузилиб…\n1990 йил. Баҳор. Андижон шаҳри.\nТўқилар поёнсиз ғийбат гиломи,\nНамчил зулматларда занглайди ҳилол.\nПсевдохудолар жовдисин кўриб,\nРанги оқармаган муаззин Билол.\nБаҳор ҳам баъзида рухсат сўрамай,\nИш қилар биз тузган қонунга хилоф.\nТунда чегарадан ўтиб боғларга,\nКийдира бошлайди ям-яшил ғилоф.\nЗил — замбил қўрғошин туманлар аро,\nБосиб ўтдим йўллар илонин қанча.\nКитоблар кўчкисин остида қолдим,\nЮлдузлар кипригин кўксимга санча.\nВақтнинг оч қолган боласин ейди,\nЕлимгул Маддохи — соқов булбуллар.\nОқшом деразани очсам, жўр бўлиб,\nИнтервю сўрайди микрафон гуллар.\nБўримикан дейман ва ёки шамол,\nЙилғинзорлар аро мунгли улиган.\nСовуқ ойналарга бунча бош урдинг,\nУхласангчи ахир, шамол хулиган.\nАччиқ чиқиллайди деворда соат,\nКейин эса бирдан жиқиллай бошлар.\nНамчил хилватларда ҳиқиллар ёмғир,\nДарчаларнинг сўқир кўзида ёшлар\nУзоқ — узоқларда чопар пишқириб,\nТемир йўлнинг учқур пўлат самани.\nҚоп-қоронғи олис даштлар ортида,\nМаъюс чироқларнинг олмос чамани.\n2006 йил, 26 май, ярим тун, Бишкек шаҳри.\nУнга тамон юрсам, тунда,\nЧақмоқ каби шохласам?\nКенгликларда озод эсган\nҚонсиз лаби сарғиш сўлак,\nИт тишлади оёғим.\nЁв етказган жарохатни\nКўз илғамас олисларда,\nМамонт каби музладим!\n2001 йил, январ, чошгоҳ. Маслаҳат қишлоғи.\nСарғайиб пишган бехи мевалари,\nОдамзод муштига ўхшасаю\nУларни кимлардир еса, билгинки,\nМуштлар хам одамнинг пишиб етилган.\nмевалари эрур шубҳасиз.\nДемак уларни ҳам\nКимлардир, қачондир ейиши керак.\nКимлардир мадҳия одалар ёзиб,\nВатанни мақтаса, кўкка кўтарса,\nХушёр бўл, ўғлим.\nГавжум Тошкент, сартарошхона,\nКўзгуда йўл, шошқин оломон.\n«Ғийт-ғийт» сайраб қайчи — қалдирғоч,\nСочларимни қилар таломон.\nСомонғарам сингари уйлар,\nСочим ерга тўкилган пичан.\nТом устида антеналарми,\nЁ сўзанак галасимикан?\nКўча дарё — қизлар балиқдай,\nСузиб ўтар рангин товланиб.\nЙигитларнинг қайрилиб кетган\nКиприк қармоғида овланиб.\nКўзгу кўлдай, бошим қармоқнинг.\nПўкагидай ялтироқ тусда,\nПўкак узра омонат қўнган,\nСўзанакка ўхшайди уста\n2001 йил, январ. Андижон.\n(Марҳум, истеъдодли шоир Равшан Файз хотирасига )\n«Қайда?» — дея берма саволлар.\nДала орти тиканзорларда,\nБош уради улар кўксимга,\nЗулматлардан тополмай уйин.\nЎхшаши йўқ қор заррасини,\nСочларимга қўндирар қуюн.\nҚор учқуни эриб кетаркан,\nКипригимда энг сўнги карра.\nДейман: — Бунча оз умр кўрдинг ?\nАлвидо, эй беғубор зарра !\n2003 йил, 27 ноябр. Тунги соат 9 дан 30 минут ўтди. Андижон.\nТуманлардан чиқиб келасан\nМен бир умр ета олмаган\nОлис орзу, муқаддас матлаб.\nСен ўтасан ортинга боқмай\nТашлаб аста илохий одим,\nИзларингда мен эмас, гўё\nҚолар рухсиз юз йилги ёдим.\nЮксалгандай бўласан кўкка\nМен бир четда қолиб кетаман\nТуманларга беланар жисминг,\nДеразанинг ойнасин кухлаб\n1989 йил, декабр. Тошкент.\n(Икром Отамуродга )\nКанглум чўкиб кетган\nКўҳна гўр каби.\nЭнди ҳеч кимса.\nАна, канглумга йўл топмоқчи бўлган,\nЁвларни ортидан эргаштирганча\nШошиб келаётир сотқин эхтиёж.\nНега ўлдирмадим эхтиёжимни?\nНега ўлдирмадим?! — дедиму,\nЎт қўйдим жар узра лапанглаб турган\nКанглумнинг омонат кўприкларига.\n1995 йил,август. Маслаҳат қишлоғи.\nҚаровсиз қабримда ажинагуллар,\nОзод шамолларда чайқалиб ётар.\nЁлғизлик ва жимлик салтанатида,\nҚаро шомлар тушиб оқ тонглар отар.\nҚирда қизғалдоқлар денгизи нотинч,\nДалалар ортида чақнайди чақин.\nТелба ошиқлардек шивирлагувчи,\nЙиғлоқи ёмғирлар мавсуми яқин.\nСимда қалдирғочлар нотаси қатор,\nСтриптиз булутлар тўдаси шошқин.\nНегадир йиғлагинг келар бахорда,\nРуҳингда сел каби талотум, тошқин.\nЙиғлаб термуласан ажинагулга,\nУнга неларнидир келар сўйлагинг.\nЎрнингдан турасан кетмоқчи бўлиб,\nТиконга илиниб қолар кўйлагинг.\n1998 йил, баҳор. Андижон.\n(Алишер Навоий ғазалига Холдор Вулқон муҳаммаси)\nЁр кетар чоғинда маъюс жилмайиб жоним олур,\nКетма ёр – деб изларинда термулиб кўзлар толур.\nЧарх уриб соҳилда дарё қушлари йиғлаб қолур,\nМавжлуғ дарё каби ошуфта кўнглим қўзғолур.\nМен овутгайман ўзимни эй кўнгил, ғам ема деб,\nҚайтарур ул кемани тез ортга тўлқин тева деб,\nЧун товуш қўзғотмасинким, кемани сўз дема деб,\nЙиғлама эй кўз, недин соҳилға чиқмас кема деб,\nКим ёшинг дарёсидир ҳар сориким эл кўз солур.\nҚўрқамен эрк бергали бир лахза бир он оғзима,\nЧинқириқ бўғзимда оғриб, келса ҳам қон оғзима,\nШул сабабдин элу халқ термулди ҳайрон оғзима,\nТитрабон сиймобдек кўнглим, етар жон оғзима,\nТунд ел тахрикидин ҳар дамки дарё чайқалур.\nСоқчи тўхтат, кор – ҳол юз бермасин, ҳой, кемада,\nЮрса бўлмас киприги ўқ, қошлари ёй кемада,\nҚайтаринглар ёрни, йўқ деб кетгали жой кемада,\nСабр кўнглимда, кўнгил ул ойда, ул ой кемада,\nВаҳки, бориб телмуриб кўз, мунграйиб жоним қолур.\nКўзларимдан оқди ёш селдек, етибман ўлгали,\nЙўқ жаҳонда мендаги феълдек, етибман ўлгали,\nЧўлда бир бор эсмаган елдек, етибман ўлгали,\nДам тутулғондин ўлар элдек етибман ўлгали,\nСурмасун деб кемасин баским, нафаслар асролур.\nЖон ипинг тортиб таранг чалганда даврон удким,\nЖилва айлаб этса маржон дур сени махдудким,\nЭҳтиёж кашкулидин оламни босса дудким,\nКирма савдо бахриға оламдин истаб судким,\nСийми нақди тушса лекин умр нақди сийғолур.\nЙиғлама бағримни ўртаб, яхши бор, эй ёр, ҳайр,\nГул юзин сўнг бор кўрай ел, тим қаро сочин қайир,\nРашк ўти Вулқонни қийнар ёрга ҳамрохдир ғайр,\nҒарқ этар баҳри фано ғам заврақин эй, пири дайр,\nИлкига чунким Навоий бода киштисин олур.\nОллоҳ дилингда бўлса ҳамхона яхшимасми,\nҲақ йўлида қамалсанг зиндона яхшимасми.\nМасжидда аҳли жоҳил машғули ғийбат ўлса,\nУл жойи хонақодан майхона яхшимасми.\nБошинга тушса кулфат асқотмаса қариндош,\nУндай хеш — ақрабодан бегона яхшимасми.\nИблисга дўсти содиқ ёлғончи олимингдан,\nХилватда ҳақни севган девона яхшимасми.\nҲақ нуридан юзингни зулмат томон ўгирдинг,\nСендан қаноти куйган парвона яхшимасми.\n«Вулқон сотилмаган» деб «Бежиз отилмаган» деб\nЙиғлаб кўмишса тунда пинхона яхшимасми.\n1996 йил, ёз. Андижон шаҳри.\nОсмон «О» симон.\nЙўқлик рамзи нол рақамидай.\n«О» симон уммон.\nУвилдириқлар аро сузар.\nДевордаги кўзгуга кухланг.\nАгар пайдо бўлса кўзгуда ховур\nСўнг уларга: -Гаров ўйнайсизларми,\nМен тирикман! — дея бақиринг.\nОлов совқатмасин қалтираб токи!\nҚутлайман таваллуд айёминг билан,\nСен қувноқ яшадинг гулларни ҳидлаб.\nҚуруқ келганим йўқ мен ҳам ёнинга,\nКутилмаган совға келтирдим дидлаб.\nҲаётинг саёхат, таоминг асал,\nСенга ёт аччиқлик — қалампир -қузоқ.\nОзор не билмадинг, озор бермадинг,\nЯшадинг дунёда жуда ҳам узоқ.\nКўринсанг ҳавасга айланар хасад.\nҚаршингда жаллод ҳам йиғлайди айтиб.\nТозариб қон тўла қотил кўзлари,\nПашшага ҳам озор бермайди қайтиб.\nСен оппоқ кийимли сўфийдек ювош,\nҲатто миқ этмайсан кетсалар янчиб.\nМен сени шаҳарга олиб кетаман,\nКелтирган «СОВҒАМ» ни мийянга санчиб.\n23.01.2007. Соат 13 дан 24 минут ўтди. Бишкек шаҳри.\nЦиркулга ўхшайсан бунинг устига,\nҚизиқ туюларкан ер — бепул учоқ.\nСен бориб юрмасанг. ўзидан — ўзи,\nҚизиқ, тонглар оқлаб кетмаса рангинг,\nТунлар юқтирмаса сенга куясин.\nЯна боғлаб олсанг қўрқмай билакка,\nУмринг кушандаси — вақтнинг уясин.\n2000 йил 28 июл, ярим тун. Маслаҳат қишлоғи.\nМен бошпана қидирдим.\nБу чўлларнинг гиёҳ унмас.\nБунда фақат ювиндихўр,\nҚуллар мени енгадир.\nКўзи йилт — йилт ёнади.\nТегиб қашқир тишларига\nШу қон издан бир кун мени,\nИзлаб, излаб топ болам.\nБу дунёдан очиқ кетган\nКўзларимни ёп болам!\n1988 йил, август. Маслаҳат қишлоғи.\nДарё ортидаги «Латтақишлоқ»да\nИлинарди кўзинга уйқу\nЁхуд бўлсам эди сассиқпопишак\nПупупуб — пупупуб — пупупуб\nПишш — ш! — дея\nОлис увотларда сайрардим узоқ\nЧигирткага айланиб қолсам\nЁзги «Қирғизхожи» далаларида\nЁки дейлик фалокат босиб,\nКатта — кон одам\n15 октябр, 2006 йил, якшанба. соат 13 дан 58 минут ўтди Бишкек.\nУзоқ тайёрландим, ниҳоят,\nВақти ҳам етди.\nЭнди шу оламга\n— Чексиз кенгликларга кетаман,\nХайр сенга уйим, хайр ўчоғим!\nХайр, Холдор Вулқон —\n1987 йил, апрел. Маслаҳат қишлоғи.\n«Ёқмасам, ка — а -а — атта кўча» дединг,\nКўча жим — жит эди, кимсасиз, ойдин.\n2002 йил, 2 октябр. Ярим тун. Андижон шаҳри\nОллоҳим, анави ён қўшним борку,\nЎша қўшним бир соат ўтмай,\nСемиз — семиз попка кўтариб.\nСемиз — семиз попка қўлтиқлаб,\nҚуёш, ёмғир,шамол хақини\nҲаво хисоблагич ўрнатмагансан\nҲали ҳеч ким ўлмаган баҳор.\n1993 йил. Тошкент шаҳри.\nАламларга чидаб ўтган чайир, деб йиғлагил, ўғлим.\nКел, эй ғассол, кўрай сўнг бор дадамнинг шами — рухсорин,\nБу сувда кемалар қилгай сайр деб йиғлагил, ўғлим\nҚўйимгохида ваъз айтма, ғайр, деб йиғлагил, ўғлим\nШу шўрликни ғанимлардан айир, деб йиғлагил, ўғлим.\nБу Вулқонмас, хасад ахлин буришган панжаси теккач,\nҚаноти қайрилиб синган тайр, деб йиғлагил, ўғлим.\n1990 йил, Маслаҳат қишлоғи.\n(Рауф Парфи хотирасига)\nБиллиарднинг филсуяк соққаси эмас.\nСоч — соқоли оппоқ, бўйни ингичка,\nОлмос нури ила кесилган ойна.\n20 январ, 2007 йил соат 11 дан 22 минут ўтди. Бишкек шаҳри.\nИлиқ баҳор шоми, булутли осмон,\nОлис уфқларда чақнайди чақин.\nЁмғир шитирлашин соғиниб кетдим,\nИлоҳий ёмғирлар мавсуми яқин.\nЎртамизда оқиб ётар дарёлар,\nСенга элтар йўллар хатарли, энсиз.\nДунё менсиз яшаши мумкин-у, аммо,\nМен яшай олмайман севгилим, сенсиз.\nТаҳайюлдир менинг озод Ватаним,\nМайдони тахминан юз миллиард гектар.\nЎтлоқда ёввойи асал аридай\nГулгун лабларингда тиладим нектар.\nЭнди ўпич каби чўлпиллаб ётган,\nЁмғирли кечада ёлғизман мутлоқ.\nОлисда саросар мовий шамоллар,\nВа маъюс гулларга кўмилган ўтлоқ.\n1994 йил. Маслаҳат\nҒийбат, фасодлардан чекиниб,\nДалаларга ёлғиз чиқсангу,\nШамолда денгиздай мавжланаётган\nСўнг бепоён осмонга тикилганингча,\nОёқларинг узатиб ўлсанг.\nҚарға — қузғунлар\nВужудингни қилса толомон.\nСенинг қайга кетганингни,\n1988 йил. баҳор, Маслаҳат қишлоғи.\n(Ҳамқишлоғим, иккинчи жаҳон уруши ногирони, марҳум Фозил ота хотирасига)\nГувиллайди боғларда бўрон,\nТун қоронғи, тонг ҳали йироқ.\nПастак уйнинг меҳроби аро,\nМилтиллайди хира жинчироқ.\nЧол узилган тасмани улаб,\nОёғига юзли мих қоқар.\nОёқ эмас, не десам экан,\nТуёғига мунғайиб боқар.\nЁрилади, ёғоч оёғи,\nЧол кўзидан ёши тирқирар\nҚайлардадир зулмат қўйнида,\nҚуш одамга ўхшаб чинқирар.\nОдам қушга ўхшаб қийқирар.\n1988 йил. Бахор. Маслаҳат қишлоғи.\nОЛИС ЯХШИЛИКНИНГ ШУЪЛАСИ\n(Бобом Абдусалом Саид хожа ўғилларининг порлоқ хотирасига бағишлайман )\n«Ҳайит намоз» куни\nАсли Гиннес китобига\nЁзиш керак эди\nЧунки унинг чўнтаклари\nЖаҳонда энг чуқур\nУ қувватсиз титроқ қўлини,\nЎша чуқур чўнтакларга суқарди.\nСўнг ҳамёнини олиб,\nУ пайтлар мен учун\nДунёда энг буюк\nБанк эди бобом.\nЭнди менга ҳеч ким\nЛекин мен ҳалиям\n«Ҳайит» га борсам,\n1 июн. 1995 йил, эрталаб соат 9 дан 13 минуту 21 секунд ўтди. Андижон шаҳри.\nОсмон — чексиз погон,\nУндаги юлдузларга қараб,\nБилиб олса бўлар\nТонги ғира — ширада\nДунёга чест бердим\nСўнгра онам каби\nЕдириб — ичкизиб\nЭнди унвоним ҳам\nБироз баландласа керак\nСўнг зобитлигим қўзиб:\nМен ишга жўнадим\n2001 йил, январ. Маслаҳат қишлоғи.\nМен бахтсиз эмасман,\nВақт жуда қиммат.\nТежаб ишлатсам ҳам барибир,\nИжодга, соқол қиртишлашга,\nИшга ва тузсиз сухбатларга\nЙигирма тўрт соат вақт\nУрвоқ ҳам бўлмас.\nБиз қий — чув қилиб\nХутор харобаларига бориб,\nОлис болаликни эслашга\nЎттизга кирмай оламдан ўтган\nЖафокаш онамнинг қабрини\nЗиёрат қилишга эса\nУмуман вақтим қолмаган менинг.\nОчкўз, семиз, бадавлат гадой:\n«Битта шеърга неча пул тўлайди?» — дея\nЎғирлади анча вақтимни.\n(Милицияга хабар қилмадим)\nЭнди ўғирланган вақт учун,\nҚандай хисоб бераман Хаққа?\nНақадар вақтсизлик, ўғлим!\n2004 йил.Май. Андижон.\nТанамни йигирган қадимий урчуқ,\nЧигал хомашёни афу эт, кечир.\nУмид билан келдим балиқдай чанқаб,\nЗаққум оғусидан бир қултум ичир.\nМуддатдан илгари тирилдим мисли,\nЧумоли қитиқлаб уйғотган замин.\nЁқдим парвоналар ўлгани етмай,\nЖасад жиззасида ўчирган шамин.\nЎзимни филбондай ҳис қилдим мен ҳам,\nТўрғайдан далалар кирганда тилга.\nҚуёшни қирқ марта айландим миниб,\nЗамин деб аталган баҳайбат филга.\nШиқмола судраган телба трактор,\nҚирда қўшиқ айтар заминни қашлаб.\nҚалдирғочлар учар қайчидек шодон,\nКўкламнинг кўйлагин тенг бўлиб ташлаб.\nҚуёш қуймоғини ағдараман деб.\nСўзимга ўт кетди, айбдор ўзим.\nЎсаётган тирик тўшакни кўриб,\nБир жуфт тугма каби бақрайди кўзим.\n2001 йил, 16 ноябр кеч соат 6 дан 00 минут ўтди. Маслаҳат қишлоғи.\nҚаршимда лаллайиб турган шу дарахт,\nҚушлар контсертига сотади чипта.\nСимлар чизиғида қушлар нотаси,\nУмримиз муаллақ омонат ипда.\nҚуёш тилласидан қамашди кўзим,\nБоғлар чайқалганда шамолларда маст.\nСувлар бехуш ётар анхор қўйнида,\nБоди хазонлардан тўзғин хору хас.\nСуви қочган нондай қақради йўллар,\nКузги кўприклардан ўтдим мен якка.\nХазонли боғларда сени эсладим,\nОсмон ўтовидан ўтганда чакка.\nШу кеча мен сени қилурман озод,\nШарт эмас тўсиқ ё пардани йиртмоқ.\nТортаман тирсиллаб узилиб кетар,\nСиймин баданинга ботувчи сиртмоқ.\nАхир сенсиз тунда қор ёғаётган\nҚоронғу, кимсасиз жим — жит кўчаман.\nБу кеч ёнаётган гугурт чўпидай,\nХушбўй нафасингдан титраб ўчаман.\n12 центябр, 2002 йил. Кундуз соат 2 дан 25 минут ўтди. Маслаҳат қишлоғи.\nЧақмоқ лазеридан ёришиб кетар,\nОлис самоларнинг гезарган лаби.\nЁмғир ювиб кетган гулзорлар аро,\nЎйларим ғарқ бўлар «Титаник » каби.\nЮвилган майдонда қарсиллар ёмғир,\nЎрмалар лойқа сув илони селда.\nМуз солинган қопдай сўлим Хаволар,\nБорлиқ гўдак каби юпанган елда.\nЁдимга тушади олис болалик,\nЧақмоқ, қасирғалар, селлар сурони.\nЁмғирдан кейинги боғлар устидан\nГуриллаб эсарди чумчуқ бўрони.\nҚолди узоқларда дарё жарлари,\nЮлғунзор тўқайлар соғинган дўстим.\nШоир бўлиб назм дарёларида,\nЖарларга тирмашиб қийналиб ўсдим.\nБаланд жарлар каби қаватли уйлар,\nОлмос чироқларин маъюс ёқарлар.\nЧироқ маржонига термулар ғамгин,\nГиёхдонда ўсган тунгабоқарлар.\n24.05.2005 йил. Андижон шаҳри.\nКенг ресторан эди мен учун.\nКитоб — таомнома,\nДомла — офитсиант.\nЕя бошлар эдим\nСира тўймас эдим,\nТашқарида эса ёғар эди қор.\nОппоқ халат кийган\n2001 йил, 4 июн, тонг саҳар. Маслаҳат қишлоғи.\nУлфатим уқубат, ҳамроҳим азоб,\nҚоронғу йўллардан ўтдим ғам ютиб.\nЗулматда туртиниб юрибман хамон,\nПойимда муз билан қопланган Қутб,\nЧенада юк оғир, итим ҳам ўлган,\nМузлаб бораётир ёнилғим — илик.\nЧақмоқтош йўқолган, тугаган гугурт,\nҚалдираб турибди оғзимда пилик.\nБир куни ёришар бу қора дунё,\nҚорларга қўшилиб эрийди қахр.\nҚиш мангу эмаску, баҳор ҳам келар,\nДунёда ҳар ненинг чеки бор ахир.\nХайр, одамсимон пингивин қушлар!\nБунда меҳр ноёб, мурувват қахат.\nШеъриятнинг мангу музликларидан,\nМен қаздим ўзимга тубсиз бир лаҳад!\n1996 йил, январ. Тошкент, Қўйлиқ даҳа, 6 мавзе.\nБу тўғри, лекин,\nКулги хонасидаги каби\nҚинғир ойналар ҳам\nУларда акс этган\n26 декабр, 2007 йил. Торонто. Канада. Ярим тун.\nЖудолик даштида Одам Ато Хавводин айрилди,\nЖами Ислом эли йиғлаб Расулуллодин айрилди.\nАсл мангу мухаббат — Ҳақ, бани одамга дил берма,\nБўлур ибратки Мажнун ох чекиб Лайлодин айрилди.\nМеҳр қўйма бу дунё молига, хаттоки Қорун ҳам,\nАжал келгач туганмас молу мулк — дунёдин айрилди.\nКибр касби Лаъин Иблис эрур кибрингни ўлдиргил,\nНеча мағрур қавм Искандару Дородин айрилди.\nХатарли қумбўронда беақл йўл бошлагач карвон,\nБиёбонлар аро йўл манзилу маъводин айрилди.\nҚавмларни қилур ғорат қиличсиз, сўз билан ағёр,\nКириб ёв сўзига зиллат эли имлодин айрилди.\nНафс қармоғида лаззат ётар алданмагил, Вулқон,\n2005 йил, апрел. Маслаҳат қишлоғи.\n(Қадрдон укам, истеъдодли шоир Юсуф Расулга)\nХақ гапни айтганим айбимми менинг?\nНима гуноҳ қилдим, айтинглар, нетдим?\nБаланд қорли тоғлар ортида қолган,\nОлис Панжикентни соғиниб кетдим.\nОнам мени туққан қишлоқда ҳамон,\nАлвон булутларга қуёш ботарми?\nСабо дувиллатиб шудрингин тўккан,\nЙилғинзор томонда тонглар отарми?\nКечир, сени ташлаб кетдим, болалик,\nМустабид шоҳ каби қуладим тахтдан.\nУмримнинг кимсасиз мовзолейида,\nЎзимни тутолмай йиғладим бахтдан.\nГувиллайди ваҳший одам ўрмони,\nКети кўринару кўринмас боши.\nҚуёшни ёнғиндан қутқариш шартмас,\nХавфли ёнилғидир кўзимнинг ёши.\nХотиротнинг кўхна омборларида,\nБугун навбатчиман, уйқусиз посбон.\nҚуёш манглайидан қамашди кўзим\nМенга бундай боқма, киприксиз осмон!\nОй — оқшом бўғзида ўлмаган охак,\nЧириб кетмасайди кўзларим — дейман.\nОсмон — хирмонида булут пахтаси\nБўшлиқларни ямлаб, хавони ейман.\nПанжикентга қўнар меҳригиё шом,\nБуйраклари тошли далалар хаста.\nХадемай уфқларда оқ халатли тонг,\nОсмон грижасин ёради аста.\n29.04. 2006 йил. Бишкек шаҳри.\n(Шавкат Раҳмонга )\nШифохона тоғ этагида,\nОйна орти ўрмон, арчалар\nҚор қоплаган олмос чўққини,\nКўз — кўз қилар менга дарчалар.\nЧайқалади ойнага тегиб\nҚайинларнинг барги, шохлари,\nДемак, шамол эсар ўрмонда,\nАждодларнинг мовий оҳлари\nДарахтларни урар тўқмоқда.\nБалки ҳозир сигир карвони\nЛапанглайди олис сўқмоқда.\nБунча узоқ сайрадинг, бас қил,\nҚўйгил, мени алдама, какку.\nҚандай қилиб мен узоқ яшай,\nАхир, менинг касалим «Рак»ку!\n2001 йил, 22 январ, тунгги соат 2 дан 18 минут ўтди. Маслаҳат қишлоғи.\n(Марҳум дўстим Абдувохиднинг хотирасига )\nЗағизғон дегани паришонхотир,\nЖонсарак, тентакроқ қушлар зодидан.\nКузда ёнғоқ кўмган жойини ул қуш,\nКўп ўтмай чиқариб қўйди ёдидан.\nЁнғоқ узоқ ётди қорлар остида,\nТортиб қахратоннинг қахрли жабрин.\nОлис қалдироқлар гумбирлаганда,\nЁнғоқ қад кўтарди қўпориб қабрин.\nЁнғоқ қабрин қандай ёриб чиқди, айт?!\nЖавоб бергил! — дея шамолни тўсдим.\nБиз ҳам ахир сени кўмган эдикку,\nНега қабринг ёриб чиқмадинг, дўстим?!\nУнутган эдикку зағизғон каби!\n1999 йил, 11 феврал, ярим тун. Маслаҳат қишлоғи.\nҚишлоқ туни чуқур\nЧуқурдир Бухоро зиндони каби\nМен у ерга тушдим\nДалалар маст — аласт,\nМен юзимни шамолга бурдим.\nСўнгра мени қаритиб кетган\nИзлаб бордиму негадир\nЮз — қўлларимга илашиб\nЯлтиллади ўргимчак тўри.\nЯлтиллади ой шуъласида\nБошимда поёнсиз юлдуз тўзони,\nҚўмир — қорчиғ\nКўзгу — яъни бутун вужуди\nБиттагина кўздан иборат.\nҲаёлпараст шаффоф предмет\nАна унинг нигохида\nМунчоқ кўзларига ташвишлар чўкиб\nХижратларга шайланган қушлар.\nЕган донлари ва ичган сувлари учун\nОдамлардан розилик сўраб\nТом устидан айланган қушлар.\nМен қушлар билан.\nСўнг кўзгуга қўл чўздим\nЧил — чил синди кўзгу\nИчдим тўйиб — тўйиб, ховучлаб\nПарчаланган кўзгу синиқларини\nХотиротнинг олис туманларидан\nСизиб чиқди нотаниш оғриқ.\nБалки яна кўришармиз.\nБалки тиллақўнғиз учганда\nШууримда қолган товуш чизиғи каби\nУнутилажак шодлик соатларида\nТаниш қирғоқларга келарсан яна.\nТаниш кўзгу қирғоқларига.\nКўзгуга қўл чўздим, қўлларим илиқ.\nСени ушлаб қололмаган қўллар…\nМени кечирма Шахзода, мени кечирма!\n1994 йил, бахор, Тошкент шаҳри\nОсмон — бош чаноғим, булутлар — мийям\nОёғим остида ўралашма, ер!\nСен хўкиз шохида омонат лаппак.\nКўксим қафасида наъра тортар шеър.\nЮрак — ядро бомба, ипга илинган,\nБу тоғлар тоғ эмас, букчайган дахма,\nШу жойга тириклай дафн қилинган,\nХазрати Хақиқат алайхирраҳма,\nЁпиғини айтсам, гапнинг қинғири,\nҚанотсиз учгувчи қўрқинчли қушман.\nДўстимдан ҳам озроқ ёмонлик қилдинг,\nМенга садоқатсиз экансан, душман!\nЮлдуз босиб кетди осмонни, қара,\nБеш миллион, ўн миллион, юз миллион, миллиард!\nСаёқ сайёралар соққаси, билсанг,\nЎйинга хозирлаб қўйилган биллиард.\nИт ҳам яшамайди бугун бочкада,\nБутунлай ўзгариб кетган биоген.\nИскандар тиржаяр қуёшни тўсиб,\nОлтин қасрларда яшар Диоген.\nМенга яшаш учун бочка топилмас,\nҒурбатда оқарди соч — соқол, муртим.\nСени мен бир зум ҳам унутганим йўқ,\n2007 йил, 25 январ,соат 22дан 51 минут ўтди. Бишкек шаҳри.\n( Хотиним Гулсорага )\nТонг оқариб Қорадарёга,\nЧўкиб кетар ойнинг товоғи.\nОчилади ёришган уфқнинг,\nҚорачиғсиз завр қобоғи.\nБуғланмоқда тупроқ икраси,\nПичан хиди сузар хавода.\nОйналарни артасан шодон,\nТўлиб — тошиб сайрайди майна.\nОлмос каби порлаб, ўрдакдек,\nМувозанат сақлаб учасан,\n1998 йил. Май. Андижон шаҳри.\n2001 йил, январ,чошгоҳ. Маслаҳат қишлоғи.\nХеч кимга кўрсатмай кўз ёшларимни\nЖимжитлик қаърига кетаман изсиз,\nСоғинган бағримни кемирар хижрон\nИчкизиб қўяман уйқумга захар\nХорғин чироқларга термулиб масрур,\nСизни эслагайман то субҳи саҳар,\nМен тонгда одамдай яшай бошлайман\nБоғларга тўлганда шодлигу сайроқ.\nАтлас кўйлагингиз этакларини\n1991 йил, куз, Маслаҳат қишлоғи.\nМен дарахтларни, уйларни оқлайман. Мени эса қоралайдилар. Оқу қора аталган бу икки зиддиятли тушунча аро одамларга ҳайрат ва умид билан эловраб қарайман.\nМен оқласам улар қоралайдилар. Қораловчилар бунча кўп бўлмаса дейман ўзимга ўзим. Сўнг бирдан адвакатим ёдимга тушади. Ўпкам тўлиб хўрлигим келади.\nҚандай яхши адвокат эдия, рахматли — дейман. Баъзан унинг ёпиб қўйилган адвокатурасига бориб остонасига гулчанбар қўйиб келсаммикин — дея ўйлаб кетаман.\nЭҳ, пора олмайдиган, сотилмайдиган менинг меҳрибон адвокатим — жафокаш онам!\n11.06.2005 йил. Кундуз соат 4 дан 25 минут ўтди. Андижон.\nДарахтлар ғўдаяр хода ютгандай,\nЧивинлар визиллаб эшакни қувлар.\nТиржая бошлайди негадир ғунча,\nАқлдан озади қиқирлаб сувлар.\nҚозонга беркиндинг улардан қочиб,\nОғриб кетса ҳамки букилган тиззанг.\nҚозоннинг остида вахший аланга,\nҚопқоқ берк. қозонда қорайган жиззанг.\n2004 йил,21 феврал, шанба. Кеч соат\n15 минут кам 5. Маслаҳат қишлоғи.\nАйвонда ўтирганимча яқинлашиб келаётган қора булутларни кузатаман. Назаримда булутлар баҳор шамолларида денгиз тўлқинлари каби шовуллаётган ям — яшил дарахтларга тегиб ўтаётгандай туюлади.\nҚишлоқнинг мўрили, оқланган уйлари эса тўфонда қолган кемаларга, афсонавий флотилияга ўхшайди. Уйларнинг телеантеналари, каптар хавозалари мачталардек чайқалади. Бу орада шамол яна кучайди. Ёмғир ҳам энди шаррос қуя бошлади. Мен ёмғир шовқинига қулоқ соламан. Кўчадан автомобиллар вишиллаб ўтади. Булутлар шу қадар қуюқлашдики, атроф қоронғилашиб кетди. Чақмоқлар ёмғирли қишлоқни ҳар тамондан суратга олаётган фотографга ўхшайди. Мен чақмоқ нурида сенинг гулгун юзларингни ва соябонингни кўришга улгурдим. Хайрон қоларли даражада захарли қўзиқорин «Мухомор»га ўхшаш қизил соябонингни.\nМенинг уйим ям — яшил, қалин дарахтзорлар тўлқинига ғарқ бўлаётир.\nМен трюмда қолиб кетган ғофил денгизчи каби тобора яшиллик қаърига чўкиб бораяпман.\nПОЛУНДРА — А -А -А -А!\n1997 йил, 10 май, кундуз соат 4 дан 25 минут ўтди. Маслаҳат қишлоғи.\nУмр шошқин дарё экан, сой экан,\nБу ой «Қуръон» нозил бўлган ой экан,\nРўза тутган зот иймонга бой экан\nМўъмин — мусулмонлар, рўза муборак!\nҚабул қилсин Субҳон Оллоҳ Таборак.\nРўза бизга ёрдам қўлин узатмиш,\nТакаббурлар ахлоқини тузатмиш.\nРасулуллоҳ йиғлаб уни кузатмиш\nМискинларни бой едириб ичирсин\nАразлашган бир — бирини кечирсин\nОллоҳ олов камзулларни ечирсин\nБўлсанг уйда, хох далада, адирда,\nУхлаб ётма сен Лайлатулқадрда.\nБу тун ҳатто руҳлар ётмас қабрда\nРўзамизни Оллоҳ учун тутайлик,\nБу дунёдан Иймон билан кетайлик,\nМангу хузур — халоватга етайлик,\n← Аввалги Аввалги Ҳамроқул Асқар (1959)


КЛИНИК ҚЎЛЛАНМА: коронавирусдан уйда қандай даволаниш мумкин?\nКоронавирус инфекциясининг енгил кўриниши билан касалланиб, уйда даволанаётган бемор ўзини қандай тутиши керак, у билан бирга яшаётганлар нималарга эътибор бериши зарур, вазиятни назорат остида ушлаб туришда нима ёрдам беради? Энди бу каби саволларга Ўзбекистон Инновацион соғлиқни сақлаш миллий палатаси томонидан ишлаб чиқилган Клиник қўлланмадан жавоб топиш мумкин.\nДавергеодезкадастр қўмитасининг 6 нафар ходимида коронавирус аниқланган\n"Давергеодезкадастр" қўмитасида 6 нафар кишида коронавирус аниқланди. Бу ҳақда қўмитанинг ахборот хизмати маълум қилган.\nХалқимизга беминнат, ҳалол меҳнат қилиш ва бу орқали уларнинг ишончини қозонишдан кўра лавозимини суиистеъмол қилиб, ўз ишига масъулиятсизлик ва совуққонлик билан қараётган, тизим идораларида етарли даражада ишни ташкил этмасдан, аксинча ўз нафсини ўйлаганлар минг афсуски орамизда мавжуд.\nЎзбекистонда коронавирус инфекцияси қайд этилганлар сони 13 минг нафардан ошди\n2020 йил 13 июль соат 10:00 ҳолатига кўра, Ўзбекистонда коронавирус инфекцияси қайд этилганлар сони 13193 (+196) нафарни ташкил этмоқда.\nЎзбекистонда коронавирус инфекцияси қайд этилганлар сони 12206 нафарга етди\n2020 йил 11 июль соат 10:00 ҳолатига кўра, Ўзбекистонда коронавирус инфекцияси қайд этилганлар сони 12206 (+179) нафарни ташкил этмоқда.\n3700дан ортиқ ўзбекистонликлар Қозоғистон-Ўзбекистон чегарасини кесиб ўтди\nАввал хабар қилинганидек, шу йил 1 июлдан 7 июлгача бўлган муддатда «Жибек жоли» — «Ғишт-Кўприк» назорат-ўтказиш пункти орқали 2700 нафардан ортиқ ҳамюртларимиз Ўзбекистонга қайтган. Бироқ юзага келган техник муаммолар туфайли Қозоғистон-Ўзбекистон чегарасидан юртдошларимизни ўтказиш чекланган миқдорда амалга оширилди.\nЎзини ўзи иш билан таъминлаган даромад солиғи тўламайди\nАгар сиз ўзингизни ўзингиз банд қилиб, расмий рўйхатдан ўтсангиз даромад солиғидан озод бўласиз.\nСаҳифалар: 1 2 3 4 5 ... 211 Олдинга Барчаси


EPSILON: «Ўзбекнефтгаз» ҳамкорлигида нефт қазиб чиқариш ҳажми оширилиб, газ узатиш тизими ҳам кенгайтирилмоқда\n1 декабр куни Қирқчашма-1 қудуғида ўтказилган ГРП ортидан кунлик дебит ҳажми 15 тн гача бўлган нефт оқими олинди. Қазиб чиқарилаётган нефт миқдорининг ҳаммаси ҳукумат топшириқларига мувофиқ, қатъий тарзда ички бозорга йўналтирилмоқда.\n«Чигил ЙП - Муборак ГҚИЗ» ва «Тандирча ЙП - Шўртаннефтгаз НГҚЧБ» йўналишидаги газ узатиш қувурлари қурилиши ишлари бошланиши муносабати билан махсус техника ва моддий-техник ресурсларни сафарбар этиш бошланди.\nЎтган кунлар давомида 6,2 км зовурлар кавланди, 0,8 км қувурлар қаторга пайвандланди ва 0,5 км қувурлар ётқизилди.\n«Тандирча ЙП - Шўртаннефтгаз НГҚЧБ» йўналишига 1791 м, «Чигил ЙП - Муборак ГҚИЗ» йўналишига эса 700 м қувурлар келтирилди.\n1 декабр ҳолатига кўра, 23 минг тн қувурлар (131,5 км) келтириш учун юкланди, 17,3 минг тн қувурлар (103,5 км) келтирилди, 47 км зовурлар кавланди, 60,5 км қувурлар пайвандланди ва 8 км қувурлар ётқизилди.\nҚурилиш ишлари куну-тун, илдам суръатларда олиб борилмоқда. Қувурлар ётқизишнинг масофаси кунига ўртача 4 км ни ташкил этмоқда. Биринчи қатор: «Назарқудуқ ЙП - Шўртаннефтгаз» йўналиши бўйича қурилиш 2019 йилнинг 3 декабр куни якунланади.\nEPSILON: «Ўзбекнефтгаз» АЖ ҳамкорлигида Қашқадарё вилоятидаги қудуқларнинг маҳсулдорлигини ошириш бўйича ишлар давом эттирилмоқда\nEPSILON: «Ўзбекнефтгаз» ҳамкорлигида Қашқадарё вилоятидаги нефт-газ-конденсат конларида тегишли ишлар давом эттирилмоқда\nEPSILON: «Ўзбекнефтгаз» билан ҳамжиҳатликда «Назарқудуқ ЙП-Шўртаннефтгаз» газ узатиш қувурлари биринчи қатори қурилиши якунланмоқда


Эронлик футзалчи аёл эри тақиқлашига қарамай ЖЧга иштирок этишга рухсатнома олди\n10:37 / 24.11.2015\nФутзал бўйича Эрон миллий терма жамоаси аъзоси Нилуфар Ардалан эри унга мамлакат ҳудудини тарк этишни тақиқлашига қарамай, Гватемаладаги ЖЧда иштирок этиш ҳуқуқини қўлга киритиди. Бу ҳақда AFP хабар бермоқда.\nАввалроқ Ардалан Осиё чемпионатини ўтказиб юборган эди. Ўшанда эри мактабга биринчи марта бораётган ўғлининг ёнида бўлишини ундан талаб этган эди. Ислом шариатига кўра, бошқа мамлакатга чиқиш учун аёл ўз эридан рухсат сўраши керак бўлади.\nАрдалан хорижга бир марталик чиқиш бўйича визани қўлга киритиган.\nМаълумот учун, Гватемаладаги жаҳон чемпионати жорий йилнинг 24—29 ноябрь кунлари бўлиб ўтади.


Маълумки, Рабиул аввал ойининг 12-куни жаноби Пайғамбаримиз Муҳаммад (соллаллоҳу алайҳи васаллам) нинг таваллуд топган кунларидир. Муҳаммад (соллаллоҳу алайҳи васаллам) милодий сананинг 571 йилида Маккаи мукаррамада араблар орасида обрўли саналмиш Қурайш қабиласида таваллуд топганлар. У зотнинг насаблари Иброҳим (алайҳис салом)га муттасил ҳолда етиб борганлиги ҳақида марҳамат қилиб:\n«Аллоҳ таоло пайғамбарлик учун Иброҳим авлодларидан Исмоилни, Исмоилнинг авлодларидан Бани Кинонани, Бани Кинонадан Қурайшни ва Қурайшдан Бани Ҳошимни, Бани Ҳошимдан эса мени танлаб олди» – деганлар.\nСарвари коинот (соллаллоҳу алайҳи васаллам) бутун оламларга пайғамбар бўлиб келган бўлсаларда, биринчи навбатда оддий бир инсон эдилар. Оддий кишилар қатори еб-ичар, бозорга бориб эҳтиёжлари учун зарур бўлган нарсаларни ҳарид қилар эдилар. Айнан мана шу жиҳатлари ҳатто баъзи бир жоҳилларни ҳайратга солар эди. Яъни, пайғамбардек зотнинг бундай оддий инсонлар қиладиган ишлар билан машғул бўлиши уларни ажаблантирар эди. Бу ҳақда Қуръони каримда: «(Куфрда бўлганлар): “Бу қандай пайғамбарки, (оддий одамлардек) таом еса ва бозорларда юрса?! - дейдилар...» – деб хабар берилган (Фурқон сураси, 7-оят).\n«Аллоҳнинг раҳмати сабабли (Сиз, эй, Муҳаммад), уларга (саҳобаларга) мулойимлик қилдингиз. Агар дағал ва тошбағир бўлганингизда, албатта, (улар) атрофингиздан тарқалиб кетган бўлур эдилар...» – (Оли-Имрон сураси, 159-оят) деб хабар берилган.\nКўриниб турибдики, сарвари коинот пайғамбар бўлишларига қарамай оилага нисбатан зиммаларидаги бурчларини бекаму кўст адо этганлар. Уларнинг рўзғор юмушларига кўмаклашар, имкониятлари даражасида аҳли аёлларини нафақа билан таъминлар эдилар. Баъзи бир оила раҳбарлари эса, иш ва тирикчиликни баҳона қилиб ёки тарки дунёчиликка берилиб оиласи, бола чақасини нафақа билан таъминлаш, фарзандларининг таълим-тарбияси билан шуғулланишни унутиб қўймоқдалар. Албатта, бу мусулмончиликка тўғри келмайди. Ҳар бир нарсанинг, жумладан, ишнинг ҳам, ибодатнинг ҳам ўз вақти бор. Пайғамбаримиз (соллаллоҳу алайҳи васаллам): «Ҳар бир ҳақ эгасининг ҳаққини адо этинг» – деганлар. Шундай экан, аҳли аёл ва фарзандларимиз нафақаси ва таълим тарбияси билан шуғулланишни ҳам унутмайлик. Оиша онамиз (розияллоҳу анҳо) яна:\n«Ҳусни хулқда пайғамбар (соллаллоҳу алайҳи васаллам) дан ўтадиган ҳеч ким бўлмаган, зеро у зот қачон бирор кимса чақирганда доимо лаббай деб жавоб берар эдилар» – деганлар.\nМуҳаммад (соллаллоҳу алайҳи васаллам) га Ҳиро ғорида биринчи бор ваҳий келганда, Жаброил (алайҳис салом) нинг ҳайбатларидан қўрқувга тушиб, уйларига келиб ўраниб оладилар. Бўлган воқеадан хавотирланиб, уни Хадича онамиз (розияллоҳу анҳо) га айтиб берганларида, у киши Пайғамбар (соллаллоҳу алайҳи васаллам) нинг гўзал хулқлари туфайли У зотга ҳеч қандай офат ва бало етмаслигини айтиб, кўнгилларини кўтарадилар ва:\n«Аллоҳга қасамки, У Сизни ҳеч қачон хорлаб қўймайди. Чунки, Сиз қариндошлик риштасини боғлайсиз, доим рост гапирасиз, муҳтож одамларнинг оғирини енгил қиласиз, меҳмонни иззат-икром қиласиз, ҳақиқатпарварларга ёрдам берасиз» – дейдилар.\nРасулуллоҳ (соллаллоҳу алайҳи васаллам) Ислом динининг мазмун моҳиятини ўзларининг кундалик ҳаёт тарзлари, амаллари ва пурмаъно сўзлари орқали намоён қилиб берганлар. У зотнинг:\n«Пайғамбар бўлиб келишимнинг асосий боиси гўзал ахлоқни тамомига етказишдан иборатдир» – деган сўзларида Ислом динининг асл моҳияти ифодалаб берилгандир.\n1094 марта ўқилди\nДругие материалы в этой категории: « Аллоҳга бўлган муҳаббат аломати – Унинг Ҳабибига эргашмоқдир Расулуллоҳ соллаллоҳу алайҳи васалламнинг масжидлари »


Миллий саноат намойиши\nТадбирда Ўзбекистон Республикаси Бош вазири ўринбосари У.Розиқулов иштирок этиб, мамлакатимизда ишлаб чиқаришни модернизациялаш, техник ва технологик янгилаш, “Ўзбекистонда ишлаб чиқарилган” бренди остида маҳсулот ишлаб чиқараётган корхона ва тадбиркорларни рағбатлантириш борасида амалга оширилаётган ишлар ўз натижасини бераётганлигини таъкидлади.\nЎзбекистон Республикаси Вазирлар Маҳкамасининг жорий йил 20 мартдаги “2017 йилда Халқаро саноат ярмаркаси ва Кооперация биржасини ташкил этиш ва ўтказиш чора-тадбирлари тўғрисида”ги қарорига мувофиқ ташкил этилган тадбирда «Ўзэлтехсаноат» акциядорлик компанияси тизимидаги корхоналар ҳам фаол иштирок этмоқда.\nЯрмаркада МДҲ давлатлари орасида ягона бўлган “Chirchiq transformator zavodi” томонидан 10,35,110 кВ кучланиш синфли 25 дан 63000 kВА гача қувватли трансформаторлар ва турли мураккабликдаги 500 кВ кучланиш синфли 125000 кВА гача қувватли куч трансформаторларни таъмирлаш хизматлари таклиф қилинмоқда.\n"Дойче кабель" ҳам барқарор ривожланиб, мамлакатимиз электротехника ва қурилиш саноатида фаол иштирок этиб келаётган корхоналардан бири. Корхона маҳсулотларини дунёга машҳур Rosendahl, Nokia, Anduard, Sket каби фирма ва компанияларга ҳам етказиб беради. Корхонанинг экспорт географияси кенгайиб, ҳозирда Европа, Осиё, МДҲ мамлакатларига маҳсулот чиқармоқда. 1000 турдан ошиқ маҳсулотларга ички бозорда ҳам талаб юқори.\n"Дойче кабель" корхонасининг маркетинг бўлими мутахассиси Олимжон Турсунбоев: Корхонамиз асосан кабель маҳсулотлари ва пўлат симлар ишлаб чиқариш билан шуғилланади. Бугунги кўргазмага паррандачиликда фойдаланиладиган замонавий қафасларни ҳам олиб келганмиз. Бу қафаслар 60 бош товуққа мўлжалланган бўлиб, уй шароитида паррандачиликни ривожлантиришда қўл келади.\nЎзбекистондаги етакчи кабель ишлаб чиқарувчи ташкилотлардан бири бўлган “Artikul Aziya Kabel” корхонаси кенг ассортиментдаги маҳсулотлари билан таништирмоқда. 2013 йилда асос солинган ушбу корхона ҳозирда турли мақсадларда ишлатишга мўлжалланган 800 дан ошиқ сим-кабель маҳсулотларини ишлаб чиқаради. Корхонанинг АВВГ, ВВГ, СИП-1А, СИП-2А, ВПП, ПЭТВ каби маҳсулотларига нафақат юртимизда балки хориж давлатларида талаб юқори.\n“Artikul Aziya Kabel” корхонаси менеджери Шуҳрат Имомалиев: Биз саноат кўргазмаларда доимий равишда қатнашиб келамиз. Яқинда Тожикистон Республикасида бўлиб ўтган “Ўзбекистон товар ишлаб чиқарувчиларининг кўргазма-ярмаркаси”да ҳам иштирок этиб, фойдали шартномалар имзоладик. Бу каби тадбирларнинг аҳамияти шундаки, ишлаб чиқарувчилар билан харидорлар тўғридан-тўғри шартномалар имзолаши мумкин. Яна бир муҳим жиҳати соҳага оид илғор тажрибалар билан ўртоқлашиб, муҳим янгиликлардан хабардор бўламиз.\nРеспубликамиздаги кабель маҳсулотлари ишлаб чиқаришга иштихослашган «Андижанкабель» заводи стенди ҳам иштирокчиларни ўзига тортмоқда. Ихтисослашган айниқса, сигнализация ва блокировка, Lan, назорат, монтаж, симмитрик алоқа кабеллари, очиқ ва ҳаво линиялари, ёпиқ ва махсус қопламали симларга қизиш билдирмоқда.\nЗаводга ўрнатилган сўнгги русумдаги технологиялар ёрдамида жаҳон стандартларига жавоб берадиган рақобатбардош маҳсулотлар ишлаб чиқарилмоқда. Сифат, хавфсизлик, экологик талаблар ҳисобга олинган ҳолда завод маҳсулотлари халқаро ISO 9001:2008, ISO 9000, ISO/TS 16949:2009, ISO 14001сертификатлари билан таъминланган.\n“Artel” бренди остида маҳсулот ишлаб чиқарувчи корхоналар томонидан маиший техника буюмларининг кенг ассортименти намойиш қилинмоқда. Турли ташкилот, корхона ва тадбиркорлар энергия тежовчи лампалар ва кўча ёритгичларга катта қизиқиш билан қарамоқда.\nАлишер Йўлдошев энергия тежовчи светодиодли чироқлар ишлаб чиқарувчи корхона етакчи мутахассиси: Корхонамиз 2010 йилнинг октябрь ойида иш бошлаган. Ўз олдимизга рақобатбардош, тежамкор шу билан бирга ҳамёнбоп маҳсулот ишлаб чиқаришни мақсад қилиб қўйганмиз. Шу боис, Европа стандартларидаги замонавий ишлаб чиқариш воситалари ва махсус лабораториямизни ишга туширганмиз. Энергия тежовчи LED ва магистрал кўчаларни ёритишга мўлжалланган светодиодли чироқларимизга ички бозорда ҳам МДҲ мамлакатларида ҳам қизиқиш ошиб бормоқда. Қозоғистон Республикасига ушбу турдаги ёритгичларни етказиб беришни бошладик. Харидорларнинг маҳсулотларимизга бўлган қизиқишлари ҳақида гапирадиган бўлсам, бунинг сабаби оддий. Биз ўз маҳсулотимизнинг 50 000 соат ишлашига кафолат берамиз. Янада содда тушунтирадиган бўлсам, агар сиз бу чироқни ҳар куни 8 соат ёқиб қўядиган бўлсангиз, маҳсулотимиз сизга 15 йилдан 19 йилгача хизмат қилади. Демак, сиз, биринчидан электор энергиясини тежайсиз, иккинчидан маблағни.\nРадиоэлектрон жиҳозлар учун электрон техника ва интеграл микросхемалар ишлаб чиқаришга ихтисослашган “Фотон” акциядорлик жамияти томонидан 70 хилдан ортиқ дискрет ва планар яримўтказгичли диодлар, кам шовқинли дала таранзистор маҳсулотлари ва олтин, никел билан главник қоплаш, нуқтали пайвандлаш каби кўплаб хизмат турлари тақдим этилмоқда. Корхонанинг замонавий назорат-касса машиналари, назорат-ўлчов торозилари ва LED телевизорларига қизиқиш юқори.\n“ProCab” корхонаси менеджери Миробид Носиров: Биз анъанавий ярмаркада ҳар йили қатнашамиз. Кабель ва симларни етказиб бериш бўйича шартномалар имзолаймиз. Корхонамизга замонавий технологиялар олиб келиб ўрнатилган. Маҳсулотларимиз чет элникидан қолишмайди. Нархлари арзон.\nКорхонамизда ҳозирда 800 хилдан ошиқ турли кабеллар ишлаб чиқарилмоқда. Йил охирига қадар мамлкатимизда яратилаётган имкониятлар ва имтиёзлардан фойдаланиб, маҳсулот турларини 1000 дан ошириш устида изланаяпмиз. Бундан ташқари маҳсулотларимизни экспортга йўналтириш бўйича музокоралар олиб бораяпмиз.\n“Ўзэкспормарказ” павильонларида ўтказилаётган тармоқлараро саноат ярмаркасида 950 дан зиёд корхоналар, кичик бизнес вакиллари ва хусусий тадбиркорлар иштирок этмоқда.\nЯрмарка 6 май кунига қадар ўз ишини давом эттиради.\nРаспечатать Просмотров: 875 04 Май 2017


Муҳаммад ибн Абул Изз ал-Ҳанафий\n«АҚИЙДАТУТ ТАҲОВИЯ»НИНГ ШАРҲЧИСИ\n1– У кишининг исми ва юрти:\n–У киши–Садирдин Али ибн Али ибн Муҳаммад ибн Абул Изз ал-Ҳанафий ал-Азроъий ад-Димашқий.\n2–У кишининг туғилишлари:\n–У киши 731ҳ. санада Димашқда туғилганлар.\n3–У кишининг вазифаси:\n–У киши олдин Димашқда, кейин эса Миср диёрида Қозиюл қуззот–қозилар раиси–бўлганлар. У кишининг вақтларида бу вазифага Султон томонидан тайин қилиниб, оммавий ҳаётда муҳим ўрин тутган.\n4–Ибн Абул Изз яшаган аср:\n–Ибн Абул Изз яшаган давр сиёсий жиҳатдан жуда ҳам ёмон ва ўта кетган заифҳол бўлган. Чунки, ўша вақтда Ислом юртлари кичик-кичик давлатлардан иборат бўлиб, уларда ажам ва мамлук ҳукмдорлар ҳукм юргизар эдилар. У вақтда халифаликнинг исми ва расми-дан бошқа нарсаси йўқ эди. Амалда эса, сиёсат мазкур ажам ва мамлуклар томонидан юритилиб, улар кимни хоҳласа бўшатар, кимни хоҳласа таъйин қилишар эдилар. Ана шундоқ вақтда Ибн Абдул Изз одамлар орасида ҳақ ва адолат ила ҳеч бир маломатчининг маломати-дан қўрқмасдан ҳукм юритар эди.\nШунинг учун ҳам илмий асарлар кам бўлди, зеҳнлар кирлашиб, одамлар аслий ва фаръий масалаларда ўтганларга тақлид қила бошладилар. Уламолар ўтганларнинг китобларига мурожаат қилиб, уларнинг услубида китоб таълиф қилишни бошладилар ва яхши йўлга тушиб олдилар. Ҳар бир илм бўйича қилинган баҳсларни жамлаб катта-катта китоблар ёзганлар ҳам, ёки аксинча катталарини кичиклаштириб мухтасарлар қилганлар ҳам бўлди. Ана ўша уламолар ичида улкан олим Али ибн Али ибн Муҳаммад ибн Абул Изз ал-Ҳанафий ҳам бўлиб, у киши исломий ва арабий кутбхонага кўплаб китобларни тақдим этди. Аллоҳ таоло у кишига илм ва дин йўлида қилган хизматларига яраша мукофотларни берсин.\n5–У кишининг вафотлари:\n–У киши 792 ҳижрий сана Зул-қаъда ойида вафот этдилар. Аллоҳ таоло у кишининг жой-ини жаннатдан қилсин.\n–Ақийдатут -Таҳовия»ни кўпгина улуғ уламолар шарҳ қилганлар. «Кашфуз Зунун» китоби соҳиби улардан еттитасини санаб ўтган.\n1.Али ибн Али ибн Муҳаммад ибн Абул Изз ал-Ҳанафий ҳақида ҳозиргина гапириб ўтдик. Бу шарҳ «Аллоҳга ҳамд бўлсин. Биз Ундангина ёрдам сўраймиз. Ундангина мағфират сўраймиз», деб бошланади. Бу шарҳ энг гўзал, энг осон, энг мукаммал, энг жамловчи ва энг манфаатли шарҳлардандир.\n2. Маҳмуд ибн Аҳмад ал Ҳанафий ал- Қиннавий шарҳи. У 770 ҳижрий санада вафот этган.\n3. Абу Абдуллоҳ Маҳмуд ибн Муҳаммад ибн Абу Исҳоқ ал-Фақийҳий ал-Ҳанафий. У ўз шарҳини: «Алҳамду лиллаҳи ҳаданаа лиҳаза», деб бошланган.\n4. Шужоъиддин Ҳибатуллоҳ ат-Туркистоний (736 ҳижрий санада вафот этган.)\n5.Нажмиддин ибн Бакрийс (туркча шарҳ) 952 ҳижрий санада вафот этган.)\n6.Қози Сирожиддин Умар ибн Исҳоқ ал-Ҳиндий ал-Ҳанафий (733 ҳижрий санада вафот этган.)\n7.Кофий ал-Ҳасан ал-Басновий ал-Иқхисорий (1025 ҳижрий санада вафот этган.)\n8.Шайҳ Маҳмуд ат-Тарозий ал-Фарғоний, ал Муҳожир ал-Маданий назм қилган ва «ан-Назмул Ҳовий ли Ақийдатит Таҳовий», деб номлаган (1912 ҳижрий санада вафот этган.)\n9.Ҳамасрлардан Муҳаммад Анвар ал-Бадахшоний бошланғич ва сановий мадрасалар ўқувчилари учун шарҳ қилган.\nАбу Ҳанифанинг қадрлари\nБу буюк имомнинг асл исмларини кўпчилик билмайди ҳ..\nМазҳабларни инкор қилишнинг ҳукми\nСавол: Биров мазҳабларни инкор қилса, уларни ёмон ..\nМуайян мазҳабни лозим тутиш ҳақидаги таҳқиқ\nАгар юртлардан бирида барча мазҳаблар тарқалган ва..\nҲанафий мазҳабидаги китоблар мартабалари\nМаълумки, Ҳанафий мазҳабига оид китоблар бир хил м..\nНамознинг кайфияти (китоб)\nЎтган асрнинг 90‑йилларига келиб, Коммунистик тузу..


Санкт-Петербургни кучли ҳиссиётлар жунбуши ва Франция – Бельгия триллери кутмоқда\nДата: 16:31, 10-07-2018.\nТошкент. 10 июл. ЎзТАГ – Тўлқин Ташимов. Бугун тошкент вақти билан соат 23.00да Санкт-Петербургдаги стадионда Россиядаги футбол бўйича 2018 йилги жаҳон чемпионатининг яримфиналида Франция ва Бельгия учрашади.\nИкки жамоалар учрашувлари тарихининг гувоҳлик беришича, жаҳон чемпионатлари доирасида Франция Бельгияни икки бор – 1938 йилда 3:1 ва 1986 йилда 4:2 ҳисобларида ютган. Лекин 2015 йилдаги охирги ўртоқлик учрашувида Парижда бельгийликлар (4:3) кучлироқ бўлишган.\nУмуман, жамоалар бир бири билан 74 марта учрашганлар, булардан 24 тасида Франция, 30 тасида Бельгия ғалаба қилган, 19 ўйин дуранг билан тугаган.\nБу статистикадан жамоалар бири билан анча натижали ўйнаши ҳақида хулоса қилиш мумкин. Қолган барчасини унчалик ҳисобга олмаса ҳам бўлади.\nШу сабабли уларнинг плей-оффдаги ўйинларига қайтамиз. Хусусан, Франция Аргентина билан 1/8 финалда фантастик футбол кўрсатди. Ҳа, Аргентинанинг бош тренер билан омади келмади, ва у гуруҳдан чиқиш ўрнига судралиб чиқди, дейиш мумкин. Тўғри, Франция билан ўйин олдидан таназзул янада ойдинлашди, баъзи маълумотларга кўра, жамоа юлдузи Месси жамоа бошқарувини ўз қўлига олган.\nЛекин ўйин давомида Аргентинанинг қандай қилиб қайта тикланаётгани кўриниб турди. Жанубий америкаликлар ҳатто ҳисоб 4:2 шаклида Дидье Дешам шогирдлари фойдасига бўлиб турганида ҳам охиригача курашдилар.\n¼ финалда французларга уругвайликлар рақиб бўлишди. Бу айнан Криштиану Роналду ва Португалияни турнирдан чиқариб юборган уругвайликлар. Аввалига Эдинсон Каванининг жароҳати унинг хужумдаги шериги Луис Суареснинг ўйинида салбий акс этмайдигандай туюлган эди.\nЛекин бундай бўлмади…\nНима бўлганда ҳам, Франция ҳар икки ўйинни намунавий ўтказиб, биринчилик яримфиналчисига айланди. Французлар Аргентина билан ўйинда ғалабага ирода ва қатъийят кўрсатдилар, буларсиз эса – чемпион бўлишмайди. Уругвай билан ўйинда эса минимум имкониятдан максимум фойда олиш уқувини намойиш этишди. Бу ҳам чемпионларга хос хусусиятдир.\nБельгия ҳам ўжарлик ва қатъийятда рақибидан қолишмайдигандай туюлади. Роберто Мартинес шогирдлари 1/8 финалда японларга 0:2 ҳисобида бой бериб турган ҳолатда суръатни оширган ҳолда уч гол уришга муваффақ бўлишди. Лекин бу ўйинда футбол экспертлари учун интрига йўқ. Ҳатто мутахассис бўлмаган киши ҳам бельгияликларнинг ҳар тарафдан устунлигини пайқаши мумкин эди, шу сабабли юқоридаги натижага ҳайратланмаса ҳам бўлади.\nЛекин ¼ финалда Бельгия Бразилияга қарши ўйинда ҳақиқатдан ҳам ҳайратланарли ишни бажарди. Ўйин бошлангунга қадар кўпчилик бразилияликларни фаворит деб ҳисоблади. Бундай таркиб билан улар олтинчи чемпионлик унвонига етиб боришлари шубҳасиздай туюлган эди. Тўғри, Бельгия таркиби ҳам ёмон эмасди ва терма жамоанинг бутун тарихи давомидаги энг кучли таркиб эди.\nБироқ ғалаба Бразилияга тешишли бўлиши кутилган эди.\nАммо бельгияликлар нақақат минимал ҳисобда ғалаб қилдилар, лекин энг асосийси, ишонч билан ҳеч бир таҳликаларсиз ўйнадилар.\nБу ҳам чемпионларга хос бўлган хусусиятлардан биридир.\nХуллас, бугун Санкт-Петербургдаги стадионда Дешам ва Мартинес тактик схемаларининг қаттиқ кураши кетади. Нафақат бош тренерлар, балки жамоаларнинг ҳам. Албатта, кўпроқ ғалаба қозонишни истаган жамоа ғалаба қозонади. ЖЧ-2018 яримфиналининг бош интригаси ҳам шунда.\nТриллер эса – албатта бўлади…\nЭслатиб ўтамизки, ЖЧ-2018 – ФИФАнинг футбол бўйича 21-жаҳон чемпионати бўлиб, унинг финал қисми Россияда 2018 йил 14 июндан 15 июлгача бўлиб ўтаяпти. Россия ўз тарихида биринчи бор турнирга мезбонлик қилмоқда. Чемпионат Россиянинг 11 шаҳридаги 12 стадионларда ўтказилмоқда. Бундан ташқари, чемпионатда илк марта ҳакамларга видеоёрдам тизимидан фойдаланилмоқда.


Қилни қирқ ёрмоқ истаб… — Huquq\nHome / / Қилни қирқ ёрмоқ истаб…\n01.11.2019\t, Жараён 214\nМажбурий ижро бюроси органлари томонидан суд ва бошқа органларнинг қарорлари ижросини таъминлаш жараёнида ҳужжатларни қалбакилаштириш ҳолатлари ҳам аниқланмоқда.\nМисол учун, Фарғона вилояти иқтисодий судининг қарорига кўра қарздор хусусий корхонадан “Асака” банки Марғилон филиалига 194 431 500 сўм ундириш белгиланган эди. Қарздор давлат рўйхатидан ўтган манзил бўйича МИБ Фарғона шаҳар бўлими корхонанинг мулкларини, корхона мулкдорининг мулкий ҳолатини ўргана бошлади. Табиийки, қарздор мажбурий ижро ҳаракатларидан ҳушёр тортиб, корхона вакили Ш.Сиддиқов ундирувчи банк номидан ижро ҳужжатини ижросиз қайтариш ҳақидаги хатни тақдим қилди.\nҚонун талабига кўра ундирувчининг хати билан ижро ҳужжати бўйича мажбурий ижро ҳаракатлари тўхтатилиши лозим эди, лекин хатга банкнинг эмас, бошқа давлат идорасининг думалоқ гербли муҳри урилгани давлат ижрочисининг эътиборини тортди. Ҳатто банк бошқарувчиси ҳам ўз имзосини таний олмади.\nТехник-криминалистик экспертиза барча ишга нуқта қўйди: имзо қалбакилаштирилган ва муҳр ҳам банкка тегишли эмас.\nҚарздор вакили Ш.Сиддиқовнинг ҳаракатлари жиноий деб баҳоланди. Унга нисбатан жиноят иши қўзғатилди. Ҳозир дастлабки тергов олиб борилмоқда.\nИккинчи ҳолат ҳам айнан шу банк билан боғлиқ. Фуқаролик ишлари бўйича Марғилон туманлараро судининг қарорига асосан Х.Шокиров, З.Домилаев, Т.Азимовдан солидар тартибда “Асака” банки Марғилон филиалига 103 747 700 сўм ундирилиши керак эди. Ундирув ипотека шартномасига асосан гаровга қўйилган Қўштепа тумани “Ўқчи” МФЙ Қумариқ кўчасидаги 60-уйга қаратилди.\nМазкур ижро ҳужжатига асосан МИБ Қўштепа тумани бўлими давлат ижрочиси томонидан гаровдаги уй хатланган ва ягона электрон савдо майдончаси орқали сотувга чиқарилган. Лекин Х.Шокиров бюронинг Қўштепа тумани бўлимига “Асака” банки Марғилон филиали бошқарувчиси томонидан имзоланган ва банк муҳри босилган ижро ҳужжатини ижросиз қайтариш ҳақидаги хатни тақдим этган.\nДавлат ижрочиси мазкур хат бўйича ижро ҳужжатини банкка қайтармасдан банк бошқарувчиси А.Ҳошимов билан суҳбатлашганда бошқарувчи ҳеч қандай хат бермаганини маълум қилган. Унга хат кўрсатилганда ундаги имзо ўзига тегишли эмаслиги, банк муҳри ҳам сканер қилинганини билдирган.\nМаълум бўлишича, қарздор Х.Шокиров “Асака” банки Марғилон филиали бошқарувчиси номидан сохта ҳужжат тайёрлаб, ундаги имзо ва муҳрларни қалбакилаштириб, МИБ Қўштепа тумани бўлими иш юритувидаги ижро ҳужжатини ҳамда “Е-ижро аукцион” электрон савдо майдончасидаги 60-уй бўйича савдони тўхтатмоқчи бўлган.\nМазкур ҳолат юзасидан жиноят иши қўзғатилиб, ҳозир дастлабки тергов олиб борилмоқда.\nЯна бир ҳолат. “Ўзсаноатқурилишбанк” Наманган минтақавий филиали вилоят марказида фаолият кўрсатувчи “Axsin tex servis” МЧЖга айланма маблағини тўлдириш ва аҳолининг истеъмол товарларига бўлган эҳтиёжини қондириш мақсадида 12 ой муддатга 1 миллиард сўм кредит ажратган. Ушбу кредит эвазига А.Исматуллаевга тегишли “Bobur avtonaqlservis” жамиятига қарашли тўртта транспорт банк томонидан гаровга ва тақиққа қўйилган.\nМазкур масалада Наманган шаҳар иқтисодий суди кредит маблағини мажбурий ундириш бўйича ҳал қилув қарори чиқарган. А.Исматуллаев банк филиали гаровга қўйган транспортларни сотиб юборишни ният қилади.\nБиринчи навбатда банк мансабдорларининг имзосини сохталаштиради. Кейин филиал штамп ва муҳрларини қалбакилаштириб, сохта ёзувлар киритади. Натижада гўё банкдан олинган кредит тўлаб бўлингани ҳақидаги ҳужжатлар тайёр бўлади. Шундан сўнг А.Исматуллаев автомашиналарни тақиқдан чиқаришга эришади. У “ҳеч ким билмайди” қабилида ишини давом эттириб, машиналарни сотиб юборади ва давлатга 771 191 371 сўм зарар етказади.\nМазкур ҳолат юзасидан А.Исматуллаевга нисбатан жиноят иши қўзғатилди.\nБош прокуратура ҳузуридаги МИБ бош инспектори


Владимир Путин сунъий интеллект президент бўлмаслигига умид қилмоқда - Daryo\n13:37, 05.12.2020 17233\nArtificial Intelligence Journey онлайн конференцияси пайтида «Афина» виртуал ёрдамчиси Россия президентидан сунъий интеллект президент бўладими ёки йўқми, деб сўради. Бу ҳақда «Korrespondent.net» хабар берди.\nВладимир Путин бунга жавобан: «Умид қилманки, йўқ. Ҳар ҳолда, ҳозирча», — деб жавоб берди.\nУнинг таъкидлашича, сунъий интеллектда юрак, қалб, раҳм-шафқат ва виждон йўқ. «Бу нарсаларнинг барчаси фуқаролар томонидан мамлакатга фойда келтирадиган қарорларни қабул қилиш ва амалга ошириш ваколати берилган одамлар учун жуда муҳимдир», — деди Россия президенти.\n«Хусусан, президентлар бир қарашда мутлақо оқилона бўлмаган қарорларни қабул қилишга мажбур бўлади. Улар тарих, маданият, жорий амалиёт, мамлакат фуқароларининг интилишлари ва умидлари асосида қабул қилиниши керак. Ижтимоий соҳа учун бу қарорлар баъзан пенсия, соғлиқни сақлаш ва инсон ҳаётининг бошқа соҳаларида мантиқсиз бўлиб туюлади», — деди Путин.\n«Одам президент учун мазкур қарорлар оқилона кўринади ва ҳисобланади, чунки у қарорни машиналар манфаати учун эмас, балки тирик одамлар манфаати учун қабул қилади», — деб таъкидлади Россия президенти.\nШу билан бирга, Путин сунъий интеллектнинг давлат бошқарувидаги ўрни ошишига ишонади.\nАҚШда сунъий интеллект беморнинг йўталига қараб коронавирусни аниқлашни ўрганиб олди\n10:12, 09.10.2020 110335\n23:14, 07.10.2020 86037\n01:43, 19.01.2021 1842\n01:19, 19.01.2021 2307\n00:57, 19.01.2021 1595\n00:41, 19.01.2021 1877\n11:24 Бугун 66298


21 январ 2022, Тошкент вақти: 19:15\nУкраина президенти Россия билан чегарадаги вазиятга оид видеочиқиш қилди\nУкраина президенти Владимир Зеленский\nУкраина президенти Владимир Зеленский 19 январь куни мамлакат фуқароларига қилган видеомурожаатида Россиянинг ҳужум қилиш хавфи олдида ватандошларини саросима тушмасликка чақирди. Зеленский ўз сўзида уруш бошланмаслигига юракдан ишонишини айтди.\nСиёсатчига кўра, Россиянинг ҳарбий истилоси 2014 йилдаёқ бошланган ва кенг кўламли уруш таҳдиди “кеча бошланган эмас”. Унинг айтишича, таҳдид кўлами кенгайгани йўқ, бироқ Москва Украина ерига ҳужум қилиш ўрнига украиналикларнинг “асабига ҳужум қилмоқда”.\n“Фуқароларимизнинг барчаси, айниқса ёши катталар буни тушуниши лозим. Нафасни ростлаб, тинчланиш керак. Гречка ва гугурт ғамлаш учун чопиш керак эмас. Нима қилайлик, дейсизми? Фақат битта нарса: хотиржамликни сақлаш, совуққон бўлиш, ўз кучи, армияси, Украинамизга ишончни сақлаш керак”, деган Зеленский.\nЗеленскийнинг мурожаати Россия армиясининг Украина ерларига кенг кўламли ҳужум бошлаши мумкинлиги ҳақида дипломатик ва разведка манбалари очиқлаган кўплаб маълумотлар манзарасида ёйинланди. Кремль урушга ҳозирлик кўрилаётганини қатъиян рад этмоқда, бироқ зиддият ҳудудига қўшин тортишда давом этиб, бунга ўзининг қонуний ҳаққи борлигини урғулаяпти.\nКХШТ кучлари Қозоғистондан тўлиқ олиб чиқиб кетилди\nҚозоғистонни тарк этаётган КХШТ кучлари.\nРоссия етакчилигидаги Коллектив хавфсизлик шартномаси ташкилоти -КХШТ кучлари Қозоғистондан тўлиқ олиб чиқиб кетилди. Бу ҳақда Россиянинг Қозоғистондаги элчиси Алексей Бородавкин ва миссия раҳбари Андрей Сердюков 19 январь куни билдирди.\nҚозоғистоннинг Жанаўзен шаҳрида газ қимматлагани ортидан 2 январда бошланиб, бутун мамлакатга ёйилган норозилик намойишлари тартибсизликларга айланиб кетганидан сўнг президент Қасим-Жомарт Тўқаев илтимоси билан 6 январда мамлакатга КХШТ кучлари киритилган эди.\nКХШТга Россия, Қозоғистон, Қирғизистон, Арманистон, Беларус ва Тожикистон аъзо давлат ҳисобланади.\nТоқаев 11 январь куни КХШТнинг Қозоғистондаги миссияси якунлангании ва тез кунда аскарлар мамлакатдан олиб чиқиб кетилишини билдириган эди.\nКХШТ ҳарбийларини Қозоғистондан олиб чиқиш 13 январда бошланган ва бу жараён 10 кун давом этиши билдирилганди.\nҚозоғистондаги бўҳрон Хитой ва Россияни бир-бирига яқинлаштирди\nҚозоғистон ТИВ: Европарламентнинг “январь воқеалари”га доир резолюцияси нохолисдир


Бир дугонам ўқишга киролмай, бўш вақти бесамар кетмаслиги учун маҳалламиздаги номи чиққан тикувчига шогирд тушди. Хафсаласизлик қилдими ёки сабри етмадими у ердан ҳам кетди. Сабабини сўрасам, «жуда майда иш экан, ичим сиқилиб кетди», дейди. Аслида меҳнатнинг машаққатсизи йўқ. Сабр қилиб чидаса, бир кун мевасидан баҳраманд бўлиши аниқ.\nПойтахтимизнинг Шайхонтоҳур тумани Самарқанд дарвоза кўчасида истиқомат қилувчи Равшан ака ва Мавжуда опани маҳалладагилар жуда яхши танийди. Улар ўттиз йилдан бери оилавий тикувчилик билан шуғулланиб келишади. Миллий матоларимиздан кўрпача, ёстиқ ва улар учун жилдлар тикиб, оилавий тадбиркорликни йўлга қўйишган.\n— Бувимиз катта чевар бўлган, — дейди моҳир тикувчи Мавжуда опа Яхшиева. — Ундан сўнг қайнонам, энди эса мен шу иш билан шуғулланяпман. Тикувчиликда бир олтин қоида бор: ишингиз тоза бўлса, харидорнинг ўзи сизни излаб келади.\n— Бу оилавий тадбиркорлик, — гапга қўшилди Равшан ака. — Азал-азалдан юртимизда қўл меҳнати, асосан, тикувчилик қадрланган. Бувимиздан, онамиздан ўрганганларимизни қўллаб бугун кам бўлмадик. Миллий матолардан кўрпача, ёстиқ ва улар учун жилд, матрас ва тўшаклар тикамиз. Баъзи харидорлар тайёр маҳсулотни сотиб олишади, айримлар ўз материали билан келиб, тикиб беришимизни сўрашади. Қолганларини бозорга олиб чиқиб сотамиз. Ҳозирда ўғлим таътилда бўлгани учун сотишда менга ёрдам беряпти.\nМеҳнатингизнинг ҳақиқий ҳосилини 10-15 йилда оласиз. Қачонки, битта кўрпача эскириб уни бузиб, қилган ишингизни кўргандан кейин яна сизга олиб келишади. Ўзбек оилаларида кўрпача-ёстиқлар неча йиллаб ишлатилади. Баъзилар шогирд бўлиш учун ҳам келади. Майда иш бўлгани учун кўпчилигининг сабри етмайди. Вақти-вақти билан маҳалладаги аёл-қизлар чиқишади, иш ўрганишади, ёрдам беришади. Албатта, уларни ҳам қуруқ қўймаймиз. Ишига, меҳнатига яраша хурсанд қиламиз. Биз орқали хонадонига уч-тўрт сўм олиб кирса, кўнглимиз шод бўлади.\nҲар бир ишнинг ўз қийинчилиги, машаққати, молиявий тизими бўлади. Бу тизимни ишга солиш учун Равшан ака 2016 йил давлатимиз томонидан яратилаётган имкониятлардан оқилона фойдаланиб, «Ипотека» банкидан кредит олди ва ишини янада такомиллаштирди.\n— Ишда сонга эмас, сифатга эътибор берамиз, — дейди Равшан ака сўзида давом этиб. — Шунинг учун ҳамма иш жой-жойида бўлишини хоҳлайман ва фарзандларимга ҳам шуни ўргатаман. Бизнинг маҳсулотимиздан одамлар кўп йиллар давомида фойдаланади. Шу сабаб уларни сифатли тайёрлаш бурчимиздир. Сабаби, кўрпача-ёстиқларда ухлашади, ўтириб овқатланади — шу тарафдан гигиеник талабларга ҳам жавоб бериши керак. Шунинг учун сифат ишимиздаги бирламчи мезон.\nЯхшиевлар оиласи тадбиркорлик орқасидан кам бўлгани йўқ. Қиз чиқаргани, фарзандларини ўқитаётгани, рўзғорнинг бутлиги — ҳаммаси шу иш ортидан бўлаётганини тўлиб-тошиб гапиришди.\n— Шунча имконият бўла туриб ишламаслик, меҳнат қилмаслик катта хиёнат, — дейди Мавжуда опа. — Баъзида ўзимизнинг ёшлигимиз билан шу бугунги кунларни солиштираман. Жуда катта тафовут бор. Айниқса, тадбиркорлик фаолиятидаги текширишларга бутунлай барҳам берилгани ишимиз унумини сезиларли даражада оширяпти.\nҲозир кўпчилик тадбиркорлик қиламан деб энг осон ишни бошлашга ҳаракат қилади. Тезроқ бошласа-ю катта даромад топса. У иш узоғи билан бир ёки икки йилга боради. Охири тугатилади. Тадбиркорликнинг энг биринчи қоидаси даромад олиш эмас албатта. Жамиятда ўз ўрнингни топиш, халқ корига яраш, кўпчилик ишини енгил қилиш. Шундан кейин фойдаю даромад ўзи келаверади.


Фабио Капелло А Серияда чемпионлик учун асосий фаворитни айтди\nА СерияФабио Капелло\n«Милан» собиқ бош мураббийи Фабио Капеллонинг фикрича, А Серия жорий мавсумида скудетто учун асосий фаворит - «Интер».\n«Мавсум бошидаёқ «Интер»ни ғолиблик учун асосий фаворит сифатида кўрсатгандим ва ўша фикримда собит қоламан. Антонио Конте қўл остидаги таркибини кучайтиришига ҳожат йўқ, айниқса еврокубоклардан чиқиб кетгандан сўнг. «Интер»нинг ҳозирги таркибини бошқаришдан исталган мураббий хурсанд бўларди. Бу жамоа учун энг асосийси коллективни қандай бошқариш бўлади.\nДастлабки тўртлик учун «Интер»дан ташқари, «Милан», «Ювентус», «Аталанта» ва «Рома» кураш олиб боради», - дея Капеллонинг сўзларини келтирмоқда Corriere dello Sport.\nМаълумот учун, «Интер» 17-турдан кейин 37 очко билан 2-ўринда бормоқда. «Милан» эса 40 очко билан пешқадам бўлиб турибди.


Россия-Беларус иттифоқи кенгаши бошланди\n16 май 2021, Тошкент вақти: 04:25\nБугун Москвада Россия-Беларус итиффоқининг Давлат кенгаши ўз ишини бошлади.\nКенгашда ҳар иккала давлат президенти Дмитрий Медведев ва Александр Лукашенко иштирок этмоқда.\nЙиғин арафасида гапирган Россия президенти Дмитрий Медведев Москва ва Минск хавфсизлик соҳасида, жумладан, ҳаво мудофаа тизими борасида ўзаро ҳамкорликни ривожлантириш ниятида экани ва президентлар янги ҳамкорлик битимларни имзолашга тайёрликларини маълум қилди.\nГлобал иқтисодий бўҳрон бугунги кенгаш диққат-марказида бўлади.\nЎтган йилнинг ноябр ойида Россия Беларусга бир миллиард доллар қарз бериб, жорий йил давомида яна қўшимча бир миллиард доллар беришни ваъда қилган.\nКенгаш якунида ҳамкорликка оид бир қатор битимларнинг имзоланиши кутилмоқда.


ЕИК Ўзбекистоннинг ЕОИИдаги мақоми масаласини кўриб чиқди\n11:37 05.09.2020 (Янгиланган 11:49 05.09.2020)\nСал олдин Ўзбекистон президенти Шавкат Мирзиёев Беларусь раҳбари Александр Лукашенкога мамлакатга кузатувчи-мақомини тақдим этиш тўғрисидаги масалани кўриб чиқиш илтимоси билан мурожаат қилган эди.\nТОШКЕНТ, 5 сен — Sputnik. Евроосиё иқтисодий комиссияси Ўзбекистонга ЕОИИда кузатувчи-давлат мақомини тақдим этиш масаласини кўриб чиқди, деб хабар қилмоқда ЕИК матбуот-хизмати.\nИқтисоди кичик мамлакатлар ютқазади - эксперт ЕОИИ ягона валютаси ҳақида\nЕИК кенгаши йиғилиши 4 сентябр куни бўлиб ўтди. Кенгаш аъзолари Олий Евроосиё иқтисодий кенгашининг Ўзбекистонга ЕОИИ қошида кузатувчи-давлат мақомини бериш тўғрисидаги қарор лойиҳасини кўриб чиқдилар. Якуний қарор иттифоқ давлатлари раҳбарлари томонидан қабул қилинади.\nЭслатиб ўтамиз, май ойида Олий Мажлис сенати Ўзбекистоннинг ЕОИИда кузатувчи-давлат мақомида иштирок этиш қарорини тасдиқлаган эди.\nЎзбекистон сўнгги йилларда ЕОИИ давлатлари билан ҳамкорликни кенгайтирмоқда. 2016-2019-йй республиканинг иттифоқ давлатлари билан ўзаро товар айланмаси 60 фоизга — яъни 8,4 миллиард долларга ошди.\nБугунги кунда Ўзбекистоннинг ЕОИИ давлатлари билан ташқи савдо улуши 30 фоизни ташкил этади, қишлоқ хўжалиги маҳсулотларини экспорт қилиш ҳажми эса 75 фоиздан ошган.\nЕОИИ тўғрисидаги Шартноманинг 109-моддасига мувофиқ, кузатувчи давлат вакиллари, қарор қабул қилиш ҳуқуқисиз Иттифоқ органлари йиғилишларида таклифнома асосида қатнашишлари ва махфий характерга эга бўлмаган қабул қилинган ҳужжатларни олиш ҳуқуқига эгадирлар.


WhatsApp’даги «тирқиш»: ёзишмаларингизни кузатса бўлади! - Terabayt.Uz\nWhatsApp’даги «тирқиш»: ёзишмаларингизни кузатса бўлади!\nАгарда бировлар билан махфий тарзда ёзишадиган бўлсангиз, бунинг учун WhatsApp унча тўғри келмайди. Яқинда аниқланишича, бу мессенжердаги «туйнук» илова фойдаланувчиларини кузатиш имконини берар экан, деб ёзади theNexWeb.\nFacebook компаниясига тегишли ушбу иловада, фойдаланувчи онлайн мақомини кўринмайдиган қилиб қўйиши мумкин, албатта. Аммо, бундан қатъи назар, дастурий таъминот ҳимоясидаги «тирқиш» орқали унинг қанчалик тез-тез онлайн бўлишини, кимлар билан ёзишаётганлигини аниқлаш мумкин экан.\nХавотирга лойиқ томони шундаки, юқори даражадаги техник билимларни эгаллаган, ноутбуки ва интернетга кириш имкони бўлган ҳар қандай киши ҳимоядаги мазкур нуқсондан фойдалана олар экан. Муаммо WhatsApp’нинг онлайн мақоми билан боғлиқ – бу функция фойдаланувчи қачон тармоқда бўлганини мунтазам кузатиб боради. Сиз эса мессенжердаги фаоллигингизни учинчи шахслар кузатувидан ҳеч қанақасига яшира олмайсиз.\nВиртуал хавфсизлик борасидаги мутахассислардан бири ҳатто, Chrome браузери учун махсус кенгайтма ҳам ясади. Бу кенгайтма WhatsApp фойдаланувчиларининг қачон онлайн бўлишини кузатиб ва қайд этиб боради. Олинган маълумотлар эса сизнинг ўз вақтингизни қандай ўтказишингиз ҳақида тасаввурлар беради.\nТурли фойдаланувчиларнинг статистикасини кузатиш ва ўзаро солиштириш орқали эса, уларнинг ўзаро мулоқот қилган вақтларини билиб олиш мумкин. Масалан, сиз бирор хабарни юбориш учун WhatsApp’ингизни очдингиз ва юбордингиз. Уни ўқиш ва жавоб ёзиш учун кузатувда бўлган контактларингиз орасидан яна кимдир мессенжерини очади. Буларни кузатиб, сизнинг кимлар билан ва қайси маҳалларда ёзишиб юришингиз аниқланади...\nМазкур маълумотлар оммавий тарзда тўпланиб, бирор компанияга (масалан, реклама мақсадларида) сотилиши ҳам мумкин. Ўринли савол туғилади: «WhatsApp ва Facebook ўз фойдаланувчиларининг ишончини сотмоқда», деганида Telegram асосчиси Павел Дуров ҳақ эдими?\n#WhatsApp #иловалар #интернет хавфсизлиги #мессенжер #хабарлар


ИнтерФУТБОЛ :: Чизиқни қийшиқ чизибсиз-ку!\nЧизиқни қийшиқ чизибсиз-ку!\nИталия «А» сериясининг яна топ даражага чиқаётгани инкор этиб бўлмас ҳақиқат, яъни факт. Златан Ибрагимович ва Криштиану Роналду мазкур лигага ёрқинлик киритишди, жасур Антонио Конте эса интрига бағишлади. Шунга қарамай, биз кўникиб улгурган қадрдон Италия айрим жиҳатлар билан ҳамон ўзлигини йўқотмаётгандек.\nЎтган дам олиш кунлари ижтимоий тармоқларда эътиборга молик фотосуратлар тарқалди. Тасвирларда стадион ходимлари «Верона» - «Женоа» ўйини олдидан майдондаги чизиқларни қайта чизиб чиқишаётганини кўриш мумкин эди. Умуман олганда, биринчи қарашда қизил арава етаклаган киши кўпчиликнинг диққатини тортди.\nУчрашувдан олдин майдонни кўриб чиққан ҳакам дарвозалардан бирининг олдидаги чизиқ қийшиқ чизилганини пайқаб қолди. Натижада, кимнингдир иш кунини чўзиш, хатони тўғрилашга тўғри келди. Яъни аввалги чизиқ устидан текисроқ варианти чизилди.\nМавжуд камчилик туфайли ўйин 15 дақиқага кечикди, ахир бу ҳазил эмас - VAR даврида ҳар бир сантиметр улкан аҳамият касб этади. Аниқликни оддий арқон таъминлади. Лекин барибир, чизиқни идеал тарзда текислашнинг имкони бўлмади.\n«Верона» гол урган вазият тасвирланган фотосуратларда ўша чизиқнинг қандай кўриниш касб этганини яққол кўриш мумкин. Дарвозабонга тегишли ҳудуднинг қайта бўялгани шундоққина кўриниб турарди. Чунки эски чизиқ яхшироқ чизилганди.\nДарвоқе, уч йил аввал МЛСда ҳам шунга ўхшаш ҳолат кузатилганди: «Монреаль» ва «Торонто» клублари ўртасидаги баҳс арафасида ҳакам майдон чизгиларида хатолик борлигини аниқлади. Жарима майдончаси жуда тор кўринишда эди. Оқибатда, ўша жойни қайта чизиб чиқишга тўғри келганди: аввалига эски чизиқлар ўчирилди, кейин эса янгилари чизилди. Стадион ходимлари ишларини якунлашди ва ўйин белгиланган вақтдан 32 дақиқа кечикиб бошланди.


Имтиҳонларда “ўйин қилган” абитуриентлар 7 йилгача “депорт” қилиниши мумкин | Qalampir.uz\nИмтиҳонларда “ўйин қилган” абитуриентлар 7 йилгача “депорт” қилиниши мумкин\nЖамият\t29 Март 18:48 4232\nОТМга кириш имтиҳонида тартибни бузган абитуриентлар 5 йилдан 7 йилгача кириш имтиҳонида иштирок этиш ҳуқуқидан маҳрум этилиши мумкин. Бу ҳақда бугун, 29 март куни Давлат тест маркази (ДТМ) директори Мажид Каримов АОКАда ўтган матбуот анжуманида маълум қилди.\n“Ҳозиргача кириш имтиҳонларида тартибни бузган, тақиқланган воситалардан фойдаланган абитуриентлар имтиҳондан четлаштирилади. Агар бундай хатолик назоратчилар томонидан қилинса, улар ҳам четлаштирилади. ДТМ базасида қоида бузган назоратчиларнинг рўйхати бор. Ҳар йили имтиҳонда назоратчи бўлиш учун ўқитувчилар рўйхати сўралади. Агар улар олдинги йилларда қоида бузган бўлса, бундай шахс назоратчиликка қўйилмайди. Лекин қоида бузган абитуриентларга ҳеч қандай қонуний чора кўра олмаймиз. Амалдаги норматив ҳужжатларга кўра, чора кўриш имкони бизда мавжуд эмас. Ҳар йили абитуриентларни имтиҳонга киритишда назорат тизимлари бор. Бармоқ изи, face-контрол орқали текширилади ва шу орқали улар қаттиқ назоратга олинади”, дейди Мажид Каримов.\nУнинг сўзларига кўра, ДТМ Адлия вазирлиги ва Бош прокуратура билан ҳамкорликда тақиқланган воситалардан фойдаланган абитуриентлар учун қонуний чоралар кўриш йўллари устида ишламоқда.\n“Адлия вазирлиги ва Бош прокуратура билан абитуриентларнинг имтиҳонда қатнашишини чеклаш масаласи кўриляпти. Бу борада халқаро тажриба ҳам ўрганилган. Тартибни бузган абитуриентлар 5-7 йилгача умуман кириш имтиҳонида иштирок этмаслиги, агар ОТМда ўқиса, талабаликдан четлаштириш масаласини норматив-ҳуқуқий жиҳатдан қонунийлаштириш йўлларини кўриб чиқяпмиз. Ҳали бу бўйича натижа олганимиз йўқ”, дея таъкидлади Каримов.\nЭслатиб ўтамиз, аввалроқ, Ўзбекистонда 2021 йилда 10 та олий таълим муассасасида 117 нафар талабанинг Давлат тест маркази маълумотномасидаги баллари сохталаштирилгани, шу орқали уларнинг "супер-контракт" суммаларининг миқдори жами 9,6 млрд сўмга кам ҳисоблангани аниқланганди.\n01 Июль 20:52 76247\n01 Июль 08:15 72047\n02 Июль 08:30 68425\n01 Июль 21:34 61294\n02 Июль 17:23 55683


АРОСАТЛАР ОРОЛИ (ИККИНЧИ ФАСЛ-1) 12.01.2017, 12:21 | Ҳикоя * * *\nБиз кўп қаватли уйларни оралаганча ёнма-ён юриб борардик. Хаёлларим тамоман чалкашиб кетган. Вужудимга муз югурган. Қалбимни ўтмишнинг оғир юки эзиб турарди. Сурункали касаллик каби бағримга чиппа ёпишиб қолган дард қайта қўзғалгандек, томоғим қуруқшар, бошимда ҳозир-ҳозир оғриқ турадигандек қизий бошлаганди.\n«Ишонгим келмайди, — ўйлардим ўзимча Сусаннага зимдан назар ташлаб. — Нурмат қоранинг касалга чалинадиган чамаси йўқ эди. Тағин ёмон бир ниятда келган бўлмасин. Ишониб бўлармиди бундайларга. Менинг ишли бўлганимни, ҳаётим изга туша бошлаганини эшитган бўлса, чиркин ниятлар риштасига ўралиб қолган бўлиши ҳеч гап эмас. Нима бўлганда ҳам ҳушёр бўлганим маъқул. Сусанна нима? У ёмонлик ҳақида ўйлаб ҳам ўтирмайди. Табиати шунақа. Фақат олдинга боқади. Атрофида туман бўлиши муқаррарлигини пайқамайди…»\nБиз «дом»нинг энг юқори қаватига шошилмасдан кўтарилдик. Ҳамон ўгай отамнинг, онамнинг, тоғамнинг мен билан қандай кўришиши, ўзларини қандай тутиши, гапни нимадан бошлаши ҳаяжонга соларди. Хаёлан турли тахминларга борар, ўйлаб ўйларимнинг охирига ета олмасдим.\nЭшикка яқин келгач, Сусанна менга маъноли қараганча бир муддат тек туриб қолди. Чамаси, нимадир дейишимни кутди.\n— Сен индама, — тайинладим унинг мақсадини сезгандек. — Орамизда нима гап-сўз бўлишидан қатъи назар жим туравер.\n— Улар жанжаллашиши мумкин деб ўйлайсизми? — сўради Сусанна тушунмай. — Ўзим кўрдим, ўгай отангиз бир аҳволда эди. Жанжал юрагига сиғармиди?\n— Барибир гапирма! Мен олдин уларнинг ҳаммасини кузатиб кўришим керак.\n— Хўп, — бош силкиди Сусанна. — Индама десангиз, индамайман. Қийинмиди?!.\nОстона ҳатлаб ичкарига қадам қўйишимиз билан тоғам Нормат биринчи бўлиб ўрнидан турди. Анча озиб, сочлари оппоқ тусга кирибди.\nУнинг кетидан онам ҳам инқиллаганча ўрнидан қўзғалди. Тўрдаги кўрпача устида эса Нурмат қора шифтга тикилганча ётарди. Мени кўриб негадир кўзларини юмиб олди.\nУларга бир муддат жим тикилиб қолдим. Ҳатто, саломлашиш ҳам ёдимдан кўтарилгандек лол эдим.\n— Ие, жиян, бормисан? — тоғам биринчи бўлиб менга пешвоз чиқди. — Қани, сени бир бағримга босай!\nКўнгилнинг совуғи қишнинг қаҳридан-да кучлироқ бўларкан. Тоғам билан қучоқлашиб кўришардим-у, танам янада музлаб кетгандек туюларди. Аммо на илож? Уйга келган меҳмоннинг дилини ранжитиш гуноҳ. Ўзимни мажбурлаб ундан ҳол сўрадим.\n— Соғ-омонмисиз? Кеннойимлар, болалар яхшими?\nҲали салом-алигимиз ниҳоя топмай, онам келиб кўксимга бош қўйди-ю, ув тортиб йиғлай бошлади.\nХудди шундай аянчли манзарани бир пайтлар болалигимда ҳинд киносида кўргандим. Уйдан шафқатсизларча ҳайдалган болакай улғайгач, уни ўша ўзини ҳайдаб солган яқинлари излаб келишганди…\nҲа, болакай уларни кечирган. Бироқ қандай?.. Мен кечиришни, қачонлардир яқин бўлган, ҳозирга келиб ноқариндошга айланганларим билан қайтадан апоқ-чапоқ бўлиб кетишни сира тасаввур эта олмасдим.\nОнам бўлса йиғлашдан тўхтамасди.\n— Қўйинг, йиғлайверманг! — дедим ниҳоят унинг икки елкасидан тутиб. — Яхши экансиз, кўрдим. Кўнглим хотиржам бўлди.\nШу маҳал Нурмат қора ётган ерида инграниб сўз қотди.\n— Қодирбой, мени баннисага ётқиз! Ўлиб қоламан!\nЎгай отамнинг овозини эшитдим-у, беихтиёр онамни қўйиб юбориб, тепасига яқинлашдим.\nУнинг кўз қарашларида илгариги ғазаб, нафрат учқунлари кўзга ташланмасди. Аксинча, нигоҳлари нур янглиғ сўниқ, юзларига афсус нуқси уриб қолганди.\nАчиниш билан онамга юзландим.\n— Нима бўлди унга? — сўрадим гоҳ онамга, гоҳ тоғамга боқиб. — Тинчликми ўзи?\nОнам бошини эгди.\n— Инсульт бўп қолди, — деди шивирлаб. — Чап тарафи ишламаяпти. Даволатишга пул йўқ, болам. Бир иложини қилгин!\n— Мени тузат, Қодирбой! — ёлвора бошлади Нурмат қора. — Хор бўлиб ўлмайин тағин, тузат мени! Ҳеч кимга кераксиз бўп қолди-им!\nОнам Нурмат қоранинг инграшларига чидай олмадими, бориб тепасига ўтирди-да, пиқиллаб йиғлай бошлади.\nХўш, бундай лаҳзаларда қандай йўл тутадилар? Ким кимни юпатгани маъқул? Одамнинг бошига оғир савдо тушганда, атрофидагилар мурувват кўрсатишлари шарт. Бу кони савоб. Аммо кўнгил ўзингга бўйсуна қолмаса-чи? Ҳар лаҳзада қайсарлик қилса, сенга ўзга йўл кўрсата бошласа-чи? Қандай ўзингни қўлга оласан ва қайсар кўнгилни рад этасан?..\nШу тахлит ўйлар миямда чархпалак каби айланарди. Сира бир тўхтамга кела олмасдим. Қаршимда душмандан баттар ёқимсиз одамлар турганини билсам-да, бир вақтлар мени ит кунига солган кимса айни паллада ҳимоясиз, ожиз бандага айланиб, мендан нажот кутаётганини кўриб турган бўлсам-да, барибир хаёлларимни жамлаб ололмасдим.\nХайрият, яна Сусанна мени ўзимга келтирди.\n— Биламан, — деди Сусанна русчалаб. — Булар инсонмас, шунчаки одамлар. Иккала сўзнинг ер билан осмонча фарқи бор. Лекин ҳозир шу одамлар сизнинг кўмагингизга муҳтож бўлиб турибди. Юз ўгирсангиз гуноҳ бўлади. Худо кечирмайди сизни. Танангизга ўйлаб кўринг!\nБизнинг ўзга тилдаги гапларимизга тушунмаса-да, онам менга яқин келиб бошини қуйи солганча сўз бошлади.\n— Болам, — деди йиғи аралаш. — Бошингдан кўп оғир кунлар ўтди. Ҳеч қайсимиз ёнингда турмадик. Отангнинг қилиқлариям ҳали эсингдан чиқмаган. Аммо нима қилайлик, болам? Яхшиям сен катта шаҳарга келиб ўрнашдинг. Сендан бўлак кимга зорланамиз? Ахир, сени тўққиз ой қорнимда кўтариб юрганман. Оқ сутимнинг ҳурмати йўқми?\n— Бас, — дея онамнинг оғзини кафтим билан ёпдим. — Юрагимни эзаверманг сизам! Ўтган кунларни эслатиб дардимни орттирасиз холос. Бас қилинг!\n— Ёрдам қиласанми? — жавдираб менга тикилди онам. — Отангни касалхонага ётқизасанми?\n— Ҳа, — дедим қатъий оҳангда. — Кўнглингиз хотиржам бўлсин!\nОнамнинг сўнгги сўзларидан кўнглим тоғдек кўтарилганди. Яратганнинг адолатли ҳукми қаддимни ростлаб, вужудимга илиқлик ато этганди.\nСусаннага зимдан назар ташладим. Унинг ҳам кўзларида қувонч нурлари порлар, нуқул онамни қучиб жилмаярди.\nШу тобда эшик безовта тақиллай бошлади. Сусанна иккимиз бир-биримизга ҳайрон бўлиб боқдик.\nКим бўлиши мумкин? Бу эшик кўчиб келганимиздан бери атиги иккинчи маротаба тақиллаяпти.\nБир муддат ўй суриб турган бўлдим-да, эшик томон йўналдим. Сусанна ҳам ортимдан қолмади.\nЭшикни очиб ҳайрон бўлдим. Қаршимда тўрт норғул йигитларни бир сафга тизганча семиздан келган, юзлари қип-қизариб кетган, узун чопонининг бир этагини белбоғига қистириб олган олтмиш ёшлар оралиғидаги эркак турарди.\nМен уни танигандек бўлдим-у, негадир эслай олмадим.\n— Қани менинг жияним Қодирбой? — баланд овозда сўради у саломимни ҳам кутмай. — Чақиринг жиянимни!\n— М-мен Қодирман, — дедим елка қисганча Сусаннага маъноли қараб. — Кечирасиз, ким бўласизлар?\n— Ие, жиян, ўзингмидинг? Қара-я, ўзгариб кетибсан!.. Мен поччанг Хурсанали бўламан-ку! Танимадингми?\nШундан кейингина эсладим. Аммам Холниса… Олис вилоятда яшайди. Лекин биз билан борди-келди қилмасди. Бувим раҳматли айтиб берганди. Ниманидир талашишганми, ишқилиб, орада жанжал чиққан. Шундан кейин аммам қариндош-уруғлар билан юз кўрмас бўлиб кетган экан.\n— К-киринг, почча, — дедим тутилиб. — Остонада турманглар!..\nХурсанали поччам йигитларни эргаштириб ичкарига кирди ва шоша-пиша қўлидаги тугунларни уй бурчагига ташлади.\nАммо меҳмонлар борлигини кўриб бироз ўнғайсизлангандек туриб қолди.\nОнамни, тоғамни таниди чоғи, иккиланган кўйи бош ирғаб сўрашган бўлди ва секин менга яқин келиб қулоғимга шивирлади.\n— Жиян, бу… Меҳмонлар боракан… Биз… Бемаврид кеп қолдикми дейман?\n— Э, почча, бу нима деганингиз? — қўл силтаб уни ичкарига бошладим. — Ҳаммалари ўзимизникилар. Кираверинглар!..\nХурсанали поччам бу гапимдан кейин жонланиб қаққайиб турган йигитларга буюрди.\n— Қани, ўғилларим, сўрашмайсанларми қариндошларминан? Ие, сўраш тез! Мана бу Қодир аканг!\nЙигитлар келиб мен билан, сўнгра онам, тоғам билан сўрашди.\nУлар Хурсанали почча тугул, ўғиллари билан ҳам совуққина кўришишди. Буни, айниқса, онамнинг тез-тез лаб буриб олишидан пайқаш қийин эмасди.\nУшбу манзара баттар энсамни қотириб, хотинимга ул-бул олиб келишни буюрдим.\nСусанна тезда дастурхонни янгилашга тушди.\nХурсанали поччам кўрпачага ўрнашиб ўтириб олгач, хона ичини зимдан кузатди. Ўзича гоҳ елка қисди, гоҳ бош чайқади. Нималарнидир хомчўт қилган бўлди. Ора-орада ҳиссиз нигоҳларини шифтга қадаганча тек ётган Нурмат қорага ачиниш назари билан қараб қўйди.\nОвқатланиб бўлганимиздан сўнг Хурсанали поччам қаршисидагиларга аланг-жаланг кўз ташлаб олди-да, мени ташқарига имлади.\n«Меҳмон атойи худо» деганлар. Истар-истамас ўрнимдан туриб унга эргашдим.\n— Жиян, — деди йўлакка чиққач Хурсанали поччам. — Мен-чи, меҳмонхонада қолсам ҳам бўларди. Локигин уят бўлармикан дедим. Ахир, жиянимиз юрт сўраб турган бўлса, шу ерда яшаса. Биз меҳмонхонага кириб ётсак тўғри келмасди-да! Хуллас, анави йигитлар эгизакларим. Худо бизга қаторасига эгизак ўғилларни бериб ташлаган.\nМен бақрайганча поччамга боқар, тезроқ мақсадга ўтишини кутардим.\n— Энди гап мундай, — деди ниҳоят у гапни кесиб. — Сен шу эгизакларимни ўқишга киритиб берасан. Аммангнинг ҳурмати. Эшитса хурсанд бўлади. Хўш, нима дейсан?..\nМен нимадир демоққа чоғландим. Афсуски, поччам тағин гапни илиб кетди.\n— Ахир-пахири йўқ, — деди қўл силтаб. — Бугун сеникида ётиб қоламиз. Эртага ҳужжатларини топширишга оборасан. Ҳа-ми, йўқми?..\nНима ҳам дердим? Қарши сўз айтишга ожизман. Кўрсам таниб-танимайдиган ўша аммамнинг ҳурмати учун рози бўлишга мажбур эдим.\nЯрим тун чўкди. Сусанна иккимиз йўлакка юпқа бир кўрпачани тўшаб, бир-биримизга суянган кўйи мудрардик. Қотиб ухлаб қолишнинг сира имкони йўқ. Ичкари хонада тоғам Мардон ва Хурсанали поччамлар галма-галига хурракнинг адабини беришяпти. Тинглаб турсангиз, трактор ва бульдозер бир-бири билан пойга ўйнаётгандек туюлади.\nШу тахлит ўй сурганча ўтиравердим. Хуррак товушлари орасида ташқаридаги итларнинг акиллашига қулоқ тутдим. Ўзимча қандай ит эканини аниқлашга уриндим. Шундай қилсам, вақт тезроқ ўтадигандек, ўзим чалғийдигандек туюлди.\nБир пайт Сусанна негадир силкина бошлагандек бўлиб илкис бошимни кўтардим.\n— Ҳа, нима бўлди? — сўрадим шивирлаб. — Йиғлаяпсанми?\nУ қоронғиликда менга боқиб, кўз ёшларини енгига артди.\nБу аҳволини кўриб этим музлаб кетди. Биламан, биз қанча азобларни бирга бошдан ўтказдик. Энди-энди жонимиз ҳузур ола бошлаганда, уй чақирилмаган меҳмонлар билан лиқ тўлиши, ўзимиз йўлакда қолиб кетишимиз ҳеч қайси қолипга сиғмайди. Сусанна шундан ранжиган. Менинг айбим билан у озор чекяпти.\n— Сиз бошқа хаёлга борманг, — деди у худди ичимдагини топгандек. — Меҳмонларнинг кўплигидан негадир кўнглим бўшаб кетди.\n— Нимага кўнглинг бўшайди? Бирор гап бўлдими?\nСусанна оғир хўрсиниб елкамга бош қўйди.\n— Болаларим эсимга тушиб кетди, — дея яна пиқ-пиқ йиғлай бошлади Сусанна. — Улар ҳозир олисда. Нима қилаётган экан? Неча йиллардан бери уларни кўришдан, бағримга босишдан маҳрумман, Қодир ака. Онажоним кечалари тушимга кириб чиқади. Йиғлай-йиғлай ухлаб қоламан. Сизни уйғотай дейман-у, аяйман. Ахир, куни билан ишлаб чарчайсиз. Кечаси мен ҳам уйғотиб олсам, нима бўлади?.. Қанийди, замон чархпалаги бир айланса-ю, икки ўғлим, онам, ука-опаларим ёнимда бўлиб қолишса…\nБу ҳасратларни жим туриб тинглаш қанчалар оғирлигини фақат ўзим биламан.\nБошимга биров гурзи билан туширган каби сал қурса ўрнимдан туриб кетаёздим.\nМиям қизиб, пешонамни совуқ тер қоплади.\nХўш, қандай овутай уни? Ҳаммасига ўзим сабабчиман-ку! Қўлим калта, уёқларга сира етказа олмайман. Аслида буларнинг ҳаммасини Сусаннани никоҳлаб олишдан аввал ўйлашим керак эмасмиди?\n— Сиз сира ғам чекманг, — дея мени юпата бошлади Сусанна. — Сезиб турибман. Эзиляпсиз, мени юртимга жўната олмаганингиздан афсусдасиз. Ундай қилманг. Мен бахтиёрман. Чунки сизни севаман. Юрт нима бўпти? Бир кун келади, икковлашиб борамиз. Ўғилларимниям кўрамиз… Қўйинг, мен бироз йиғласам, кўнглим бўшайди, ҳаммаси ўз жойига тушади. Ундан кўра, бироз мизғиб олинг. Эртага ўгай отангиз ташвиши билан елиб-югуришингиз зарур.\nБу гаплардан кўнглим анча кўтарилди. Пушаймонлар нари кетди. Сусаннага меҳр аралаш боқиб, хушбўй сочларини тўйиб-тўйиб ҳидладим.\nШу кўйи ярим соатча ўтиргач, чарчоқ енгиб кўзларимни юмдим. Уйқуга кетишдан олдин худди мендан кимдир тортиб олиб қўядигандек, Сусаннани маҳкам қучоқлаб олдим.\nДобавить комментарий Отменить ответ\tВаш e-mail не будет опубликован. Обязательные поля помечены *Комментарий Имя * E-mail * Сайт Пожалуйста, введите ответ цифрами:1 × один = Диққат! Диққат!\nБугун ўқилган саҳифалар: 14 788Бугун кирувчилар сони: 3 510Кеча кирганлар сони: 15 342 Copyright © hordiq.uz 2017. Barcha huquqlar himoyalangan.


Хитойлик мусулмонлар энди Quran Majeed иловасидан фойдалана олмайди | Azon.uz - Ахборот-таҳлилий портал\n1508 15:30 16.10.2021\nApple компанияси Хитойнинг талабига биноан App Store’дан Quran Majeed иловасини ўчириб ташлади. Шундай қилиб, эндиликда Хитой ҳудудида ушбу машҳур иловадан фойдаланиб бўлмайди.\nБи-би-сининг хабар беришича, Хитой расмийлари ўз талабини “ноқонуний диний матнларнинг жойлаштирилганлиги” билан изоҳлаган. Расмийлар Би-би-сининг ушбу ҳолат бўйича йўллаган сўровига жавоб қайтармаган. Apple компанияси эса баъзи ҳолатларда мамлакатлар ҳукуматларининг позициясини маъқулламаса-да, маҳаллий қонунларни ҳурмат қилишга мажбурилигини билдирган.\nХитойда бир миллионга яқин киши Quran Majeed иловасидан фойдаланиб келар эди, бутун дунёдаги фойдаланувчилар сони эса 35 миллиондан зиёд.\nХитой ҳукумати исломни дин сифатида расман тан олади. Quran Majeed иловасида айнан қандай “ноқонуний матн” борлиги ҳозирча номаълум.\nҚуръон илова Махсус Ислом Хитой


ҲАР БИР ФУҚАРО УЧУН ЗАРУР — Teletype\nInson va qonun gazetasi\nҲАР БИР ФУҚАРО УЧУН ЗАРУР\nАДЛИЯ ВАЗИРЛИГИ томонидан аҳолининг ҳуқуқий билимини баҳолаш ва рағбатлантириш, фуқароларнинг ҳуқуқий саводхонлигини юксалтириш, шунингдек, қонун ҳужжатларининг мазмун-моҳияти ва аҳамиятини аҳолига етказиш бўйича ишлар самарадорлигини ошириш мақсадида республика бўйлаб “Ҳуқуқий билимлар куни” номи остида флешмоб кўринишидаги тадбирлар ўтказилди.\n#huquqiybilimlarkuni ҳештеги остида ўтган флешмоб Қорақалпоғистон Республикаси ва вилоятлар ҳамда улардаги туманлар марказларида ташкил этилди.\nТошкент шаҳри ҳудудида эса бир вақтнинг ўзида 6 та жойда: Мирзо Улуғбек туманидаги “Эко бозор” савдо мажмуаси, Чилонзор туманидаги “Ғафур Ғулом” истироҳат боғи, Шайхонтоҳур туманидаги “Анҳор Локомотив” боғи, Яккасарой туманидаги “Next” савдо мажмуаси, Юнусобод туманидаги “Олой” бозори ҳамда “Mega PLANET” савдо мажмуаси марказий майдонларида бўлиб ўтди.\nФлешмобда иштирок этган кўплаб фуқароларга тадбир доирасида ҳудудий адлия органлари ва адлия бўлимлари ходимлари ҳамда нотариуслар ва адвокатлар томонидан бепул ҳуқуқий маслаҳатлар берилди. Мухбирларимиз томонидан ушбу жараён қандай кечганлигига оид репортажлар тайёрланди.ъ\nРеспубликаси халқ артисти:\n— Фақат биргина йўл — қонун ва адолат йўлигина инсонни адаштирмайди. Бугунги тадбир ана шу ақидани ҳар бир юртдошимизнинг онгу шуурига сингдириш учун ўтказилаяпти. Адлия ходимларининг нияти жуда ҳам улуғ, мақсадлари катта. Барака топишсин. Қонун ҳимоясида бўлишинг учун сен уни билишинг, ўзинг унга бағир очишинг керак. Шундагина ҳаётда ҳеч нарсадан чўчимай яшайсан, ишингда унум бўлади. Бу каби тадбирлар бориб-бориб янада улкан сайилларга айланишига ишонаман. Адлия ходимлари энг тўғри йўлни танлашибди.\n— Очиғи, ҳуқуқий маслаҳатга катта эҳтиёжим бор эди. Келин бўлиб тушган уйимда 21 йилдан буён пропискада тураман. Лекин айрим сабабларга кўра турмуш ўртоғим билан ажрашганмиз. Икки нафар фарзандимиз бор. Мени шу уйга кириб яшашим мумкинми, деган савол ўйлантирарди. Бугун “Ҳуқуқий билимлар куни”да адвокатдан бепул ҳуқуқий маслаҳат олдим. У менга ушбу масалада судга мурожаат қилишим зарурлигини тушунтирди. Айтмоқчиманки, биз аёллар табиатан бироз тортинчоқроқ бўламиз. Мен каби айрим аёллар ҳаётида дуч келган муаммоларга ечим топиш учун қайси идорага боришни ҳам билмайди. Бундай тадбирлар ҳуқуқ идоралари ходимларини халқ билан яқинлаштиради, деб ўйлайман.\n— Флешмоб жуда кўтаринки руҳда ўтаяпти. Бизга Адлия вазирлиги томонидан чоп этилган “Ҳаётий муҳим масалалар бўйича ҳуқуқий қўлланма” совға қилинди. Тўғриси, яна бир навбатдаги зерикарли тарғиботдирда бу ҳам, деб ўйладим. Лекин китобчани варақлаб бу китоб нафақат менда, балки барча юртдошларимизнинг уйида китоб жавонида туриши кераклигини тушундим.\nэнг ёш иштирокчи, 6 ёш:\n— Дадам ҳар бир бола ҳуқуқларини ёшлигиданоқ ўрганиши керак, деб мени шу ерга олиб келди. Ҳуқуқий тестларни ишлаб, юз фоизлик натижани қўлга киритдим. Менга Адлия вазирлигидан совға беришди. Концертлар ўтказилаяпти. Тадбир жуда қизиқарли ўтаяпти.\n— Ҳуқуқий билимлар нафақат қизиқчиларга ёки актёрларга, бирон тор доира вакилларига эмас, балки юраги уриб турган ҳар бир инсонга зарур. Чунки қўрқоқлик, ўз қобиғига ўралиб қолиш, ноҳақликка учраганда ҳам гапиролмаслик, қўлидан келадиган бирон ишни қандай бажаришни билмаслик, буларнинг барчаси ҳуқуқий билимларнинг етишмаслиги оқибатида келиб чиқади. Ҳуқуқини билган инсон довюрак бўлади. “Тарихни билмай туриб келажак қуриб бўлмайди”, дейишади. Мен шунга қўшимча қилиб айтган бўлардим: “Ҳуқуқни билмай туриб ҳеч нарса қилиб бўлмайди”.\n— Мени Тошкент шаҳридан уй сотиб олинганда фуқаронинг пропискага қўйилиши билан боғлиқ масала жуда қизиқтирарди. Бу масалада нотариусга мурожаат қилиш учун борганман. Аммо бу ерда навбат кутиб-кутиб қайтиб кетганман. Бугун нотариуснинг ўзи бизга ҳуқуқий маслаҳат бериш учун келибди. Нотариус менга Тошкент шаҳридан уй олиш тартибини тушунтирди ва бунинг қонуний асослари билан таништирди. Шу билан бирга уй сотиб олаётганимда шартнома шартларини диққат билан ўрганиб чиқишим кераклигини айтди. Қани эди бундай тадбирлар тез-тез ўтказилса. Одамларга енгиллик бўларми-ди?\nЮнусобод тумани, 72 ёш:\n— Ҳуқуқий саволлар жуда кўп. Аммо уларга жавоб топиш учун ҳуқуқшуносларнинг ёнига боришга юрак дов бермасди. Чунки уларни жуда димоғдор, деб ўйлардим. Шу билан бирга ортиқча чиқим ҳам чўнтакни тешиб ўтарди. Лекин бугунги тадбирдан кейин фикрим ўзгарди. Ҳуқуқшунослар ҳам одамларга яқинлашишга, уларнинг дардини тинглашга бел боғлабди. Хўжакўрсинга эмас, аксинча, халққа енгиллик бўлиши учун амалий ҳаракатлар қилиняпти. Буни бугун ўз кўзимиз билан кўрдик, гувоҳи бўлдик.\n— Фуқаролар томонидан энг кўп сўралган ҳуқуқий тушунтиришлар мерос ҳамда васиятнмоларни расмийлаштириш, Тошкент шаҳрида доимий рўйхатда туриб уй-жой олиш, вақтинча пропискада туриб ишга жойлашиш масаласи, уй олди-сотди шартномаларини расмийлаштириш, нотариал идораларида кўрсатиладиган хизматлар учун давлат божлари хусусида бўлди, — дейди Олмазор туман давлат нотариал идораси нотариуси ёрдамчиси Азиза Ҳабиб. — Демак, ушбу йўналишларда тарғибот ишларини кучайтиришимиз керак экан, деган хулосага келдик.\nТадбир давомида фуқароларга Адлия вазирлиги томонидан минимал талаблар асосида ишлаб чиқилган ҳамда аҳоли билиши лозим бўлган уй-жой, оила, солиқ, банк, тадбиркорлик, ер, меҳнат ва таълим қонунчилигига оид, ижтимоий таъминот ва ижтимоий суғурта билан боғлиқ муносабатлар, истеъмолчиларнинг ҳуқуқларини ҳимоя қилиш ва бошқа соҳалардаги асосий ҳуқуқий масала ҳамда тушунчаларни ўзида жамлаган\n20 000 дан ортиқ “Ҳаётий муҳим масалалар бўйича ҳуқуқий қўлланма” ҳамда ҳуқуқий флаерлар бепул тарқатилди.\nШунингдек, фуқароларни ҳуқуқий билимларга қизиқтириш ҳамда уларнинг ҳуқуқий саводхонлигини оширишни рағбатлантириш учун тадбирлар доирасида танлов-тестлар, викториналар, ҳуқуқий тарғиботга доир бошқа акциялар ва турли танловлар ташкил этилди.\nХусусан, фуқаролар томонидан етмиш мингдан ортиқ ҳуқуқий тестлар ишланиб, фаол иштирокчилар эсдалик совғалари билан тақдирландилар.\nOctober 17, 2018, 11:48


Парвина Омонова — Sof.uz\n1995 йил Тошкент шаҳрида туғилган. Журналист. Ўзбекистон Журналистика ва оммавий коммуникация университети ўқитувчиси. "Филология масалалари", "Дугоналар" журналларида муҳаррир. 2017 йил Ўзбекистон давлат жаҳон тиллари университетининг халқаро журналистика факультетини, 2019 йил шу йўналишнинг магистратура бўлимини тамомлаган. Ўзбекистон Республикаси Президентининг давлат стипендияси совриндори (2018 йил).\n25.03 09:37 1176 Парвина Омонова\nAллақачон саккизинчи бемор аниқланганда онлайн медиада асосий контент чоралар кўрилаётгани, одамлар карантинга олингани ва "ваҳима қилмаслик, ваҳима қилмаслик ва ваҳима қилмаслик..."дан иборат эди.\n"Кино санъати" журнали нима учун ёпилди?\n21.10 15:53 184 Парвина Омонова\nАйтишларича, журналнинг ёпилишига яна бир сабаб "халқ" ўқимаслиги экан. Бу профессионал кино танқиди халқнинг даражасига тушсин деганими? Қачонгача халқни енгил контентга: юзаки мулоҳазалар ва "юлдузлар"дан интервьюга ўч деб тасаввур қилинади?...\nСаводни японлардан ўрганишимиз керакми?\n28.09 14:24 540 Парвина Омонова\nМенга 30 нафар 1-курс талабасига гуруҳ раҳбарлиги бириктирилган. Яқинда улардан нега айнан интернет журналистикасини танлагани ҳақида эссе олдим. Текшириб, ҳайратдан...\n26.09 10:34 1199 Парвина Омонова\nОммага тарихий бадиий фильм деб таништирилаётгани учун шундай ёзяпман. Лекин мен фильмни "бадиий" деган мақомни олган деб ҳисобламайман. Тарихий бадиий фильм деганда фақат тарихий фактлар акс этган, маърифий кино тушунилмайди.


«Фариданинг икки минг қўшиғи» фильми Оскар мукофотига тавсия этилди – Газета.uz\nФото: «Ўзбеккино миллий агентлиги»\n«Фариданинг икки минг қўшиғи» фильми Оскар мукофотига тавсия этилди\nЎзбекистон Оскар қўмитаси томонидан нуфузли Оскар мукофотининг «Энг яхши халқаро бадиий фильм» номинациясига Ёлқин Тўйчиевнинг «Фариданинг икки минг қўшиғи» фильми танланди. 93-Оскар тақдирлаш маросими 2021 йилнинг 25 апрель куни бўлиб ўтади.\n21 ноябр 2020, 19:31 Жамият\nЎзбекистондан Оскар мукофотига «Фариданинг икки минг қўшиғи» фильми тавсия этилди. Бу ҳақда «Ўзбеккино» миллий агентлиги ахборот хизмати хабар берди.\nШу йилнинг 21 ноябрь куни Ўзбекистон Оскар қўмитасининг йиғилиши бўлиб ўтди. Унда қўмита раиси Фирдавс Абдухолиқов ҳамда қўмита аъзолари ҳамда продюсер ва Қўмита координатори Ойбек Абдушукуровлар иштирок этишди.\nЎзбекистон Оскар қўмитаси томонидан нуфузли Оскар мукофотининг «Энг яхши халқаро бадиий фильм» номинациясига «Ўзбеккино» Миллий агентлиги буюртмасига биноан суратга олинган Ёлқин Тўйчиевнинг «Фариданинг икки минг қўшиғи» фильми танланди.\n«Фариданинг икки минг қўшиғи» фильмида ўтган асрнинг бошларида Туркистонда юз берган сиёсий воқеаларнинг шу юрт аҳолисига кўрсатган таъсири бир оила мисолида очиб берилади.\nЭслатиб ўтамиз, 2019 йил баҳорида «Ўзбеккино» Миллий агентлиги, Ўзбекистон ёшлар иттифоқи ва Ўзбекистон миллий кинокомиссияси ташаббуси билан Ўзбекистон Оскар қўмитаси ташкил қилинган эди.


Президент аҳолига қулайликларни ошириш бўйича кўрсатмалар берди\n24 Окт 2019 2202\nШаҳар аҳолиси ва меҳмонларига қулайлик яратиш мақсадида пойтахтимизда янги транспорт боғламалари, метронинг ерости ва ерусти йўналишлари барпо этилмоқда. Хусусан, давлатимиз раҳбарининг 2016 йил 7 ноябрдаги қарорига мувофиқ, метрополитеннинг Юнусобод йўналиши иккинчи босқичи барпо этилмоқда.\nОбъектнинг умумий қиймати 103,8 миллион доллар бўлиб, қурилиш бошланганидан буён 67,5 миллион долларлик ишлар бажирилган. «Шаҳристон» бекатидан қарийб 3 километр йўл тортилиб, иккита янги станция қурилган. Туннелнинг ўнг қисми тўлиқ бурғиланиб, темир-бетон билан мустаҳкамланган. Чап туннелни бурғилаш, ташқи муҳандислик-коммуникация тизимларини кўчириш ҳам тез кунларда якунланади. «Юнусобод» ва «Туркистон» метро бекатларида қурилиш-монтаж ишлари жадал олиб борилмоқда.\nПрезидент бўлажак «Туркистон» бекатини кўздан кечириб, қурилиш сифати ва йўловчилар учун қулайлигига алоҳида эътибор қаратди.\n– Бу йўл ва бекатлар халқимизга хизмат қилади. Шунинг учун энг муҳими – сифат, – деди Шавкат Мирзиёев.\nҚурилишга Германия технологияси ва мутахассислари жалб этилган. Сифат ва хавфсизлик ҳам Германия стандартларига мувофиқ бўлади.\nДавлатимиз раҳбари бу ерга ўтган йилги ташрифи чоғида метрополитен ва автобус қатновларини оптималлаштириш бўйича кўрсатмалар берган эди.\nҲисоб-китобларга кўра, мазкур босқичнинг ишга туширилиши натижасида Юнусобод туманида қатнайдиган автобуслар сони ва масофаси анча қисқариб, кунига 5,5 тонна ёқилғи иқтисод қилинади. Йўловчиларнинг манзилига етиб олиши 20 дақиқага тезлашади.\nУмуман олганда, бугунги кунда Тошкент метрополитенидан кунига 240 минг йўловчи фойдаланади. Жами 21 километрдан иборат учта янги - Юнусобод, Сергели ва Қўйлиқ йўналишлари қурилиши натижасида яна 150 мингдан зиёд киши қамраб олиниши режалаштирилган. Бу аҳолига катта қулайлик яратиш билан бирга кўчалардаги тирбандликни бартараф этишда муҳим омил бўлади.\n- Биз бу ишларни аҳоли талабини инобатга олиб ва келажакни ўйлаб қиляпмиз. Агар бугун қилмасак, шаҳарда тирбандлик яна ортади. Жамоат транспорти ҳар томонлама қулай ва арзон, автомашинада юришдан кўра афзал бўлиши керак. Бу йўловчилар хавфсизлиги, шаҳар экологияси учун ҳам жуда муҳим, - деди Президент.\nШу ерда «Буюк ипак йўли» метро бекатидан «Тошкент трактор заводи» автошоҳбекатигача бўлган янги йўналиш, Самарқанд халқаро аэропортининг янги терминали лойиҳалари тақдимоти ўтказилди.